Pemimpin nombor 2 Amanah sanggah presiden berhubung rundingan bersama Bersatu, PAS

Timbalan Presiden Amanah Salahuddin Ayub menggesa pemimpin pembangkang termasuk Bersatu dan PAS bersama dalam rundingan “khemah besar” menjelang Pilihan Raya Umum ke-15 (PRU15), menzahirkan pandangan berbeza daripada presiden parti itu Mohamad Sabu yang mahu Barisan Nasional (BN) dan Perikatan Nasional (PN) tidak dimasukkan dalam rundingan tersebut.Salahuddin yang merupakan Naib Presiden Pakatan Harapan (PH) itu turut berkata pemimpin pembangkang perlu memaafkan dan melupakan perkara lalu bagi merealisasikan agenda khemah besar sebagai persediaan menghadapi PRU15.“Kalau kita berjaya satukan pembangkang dengan satu persefahaman, ini akan menyebabkan kita akan mampu menang pada PRU15 nanti.“Kalau kita tak capai kesepakatan kita akan hancur berkecai. Jadi saya harap kita dapat buat sesuatu dan Amanah sendiri sentiasa akan ambil sikap proaktif dan progresif untuk melakar satu politik baru yang kita akan lakukan secepat mungkin sebelum PRU15.Tiga hari lalu pada 18 April, Mohamad berkata pendekatan “khemah besar” dalam gabungan PH adalah gabungan parti pembangkang dan tidak melibatkan parti-parti yang membentuk kerajaan bagi menghadapi PRU15.“Pendekatan ‘khemah besar’ tidak merangkumi penyatuan atau kerjasama dengan parti-parti yang berada di dalam kerajaan sama ada Umno, Bersatu atau PAS.“Tidak mungkin PH akan bekerjasama dengan pengkhianat yang jelas mengkhianati amanah dan mandat rakyat,” katanya.Bagaimanapun Salahuddin berkata pembangkang perlu adakan satu persefahaman untuk memastikan keampuhan dalam berdepan BN sambil turut berkata perbincangan antara PH, Bersatu dan PAS perlu diadakan lebih awal.“Jadi kita perlu duduk semeja fikirkan mengenai kesepakatan satu lawan satu daripada berpecah-belah.“Kita boleh berbincang sekarang, untuk bertemu kita buka pintu kita seluas-luasnya dan keputusan tidak perlu dibuat ketika ini.“Kita berjumpa berbincang dulu. Tak bolehlah dulu kita tak berkawan, sekarang pun nak teruskan permusuhan,” katanya.


Sorry.


Dr Mahathir yang ikut Amanah, kata Khalid Samad

Pengarah Komunikasi Amanah Khalid Samad berkata ahli Parlimen parti itu yang bertindak bangun menuntut undi belah bahagi sewaktu sesi penggulungan Belanjawan 2021 walaupun berbeza dengan tindakan Pakatan Harapan (PH) dibuat atas pendirian masing-masing tanpa mengikut mana-mana pihak.Bekas menteri Wilayah Persekutuan itu berkata, pada asasnya Amanah yang meminta supaya diadakan undi belah bahagi melalui ahli Parlimen Pokok Sena Mahfuz Omar, walaupun ia tidak disambut PKR dan DAP.“Bukan Tun (Dr Mahathir Mohamad) yang minta baru kita bangun atau mana-mana pihak daripada Pejuang. Kita yang minta.“Bukan kita yang ikut Tun, Tun yang ikut kita,” katanya dalam wawancara disiarkan Facebook Jom Channel malam tadi.Khalid mengulas isu ini susulan terdapat cakap-cakap mengatakan Amanah membuat tindakan itu mengikuti langkah Mahathir dan tiga ahli Parlimen Pejuang yang turut bangun selepas Mahfuz mencadangkan undi belah bahagi.Selepas selesai ucapan penggulungan Menteri Kewangan Tengku Zafrul Aziz semalam, Speaker Dewan Rakyat Azhar Azizan Harun memberikan peluang kepada ahli Parlimen yang mahukan undi belah bahagi untuk berdiri.“Bukan kita yang ikut Tun, Tun yang ikut kita,” katanya dalam wawancara disiarkan Facebook Jom Channel malam tadi.Ketika itu, hanya 13 ahli Parlimen yang berdiri, kurang dua ahli Parlimen diperlukan mengikut syarat undi belah bahagi dijalankan.Kesemua ahli Parlimen Pejuang pimpinan Mahathir berdiri termasuk majoriti ahli Parlimen Amanah.Khalid berkata, menjadi sesuatu yang sukar sekiranya mereka tidak berdiri menuntut undi belah bahagi selepas pelbagai kenyataan dan janji yang dibuat kepada rakyat untuk menolak Belanjawan 2021.Semalam MalaysiaNow melaporkan terdapat arahan saat akhir diberikan Pengerusi PH Anwar Ibrahim kepada para pemimpin pembangkang menyebabkan ahli Parlimen DAP dan PKR tidak meminta undi belah bahagi sehingga menyebabkan Belanjawan 2021 diluluskan dengan mudah.Difahamkan, Anwar mengeluarkan arahan itu kepada ahli-ahli Parlimen PH selepas bekas perdana menteri, Najib Razak menarik diri daripada percubaan untuk menggagalkan Belanjawan 2021.Khalid bagaimanapun berkata, Amanah tidak biasa dengan konsep “dengar dan patuh” kerana merasakan terdapat keperluan untuk berbincang dan berhujah mengenai pembentangan belanjawan itu.Katanya, sekiranya undi belah bahagi tidak dibangkitkan, ia seolah-olah memberikan bayangan bahawa ahli Parlimen Amanah menyokong Belanjawan 2021 sedangkan banyak kenyataan sebelum ini menyatakan sebaliknya.“Tapi orang akan nampak, kalau kamu betul-betul tolak, bangkang, tak setuju. Kenapa tak buat undi belah bahagi?“Itu pandangan kami, kita nak buat sesuatu atas keyakinan kita setelah dibahas dan dihujah dan sebagainya,” katanya.


Adun Sindumin keluar Warisan, ikrar sokong kerajaan negeri

Ahli Dewan Undangan Negeri (Adun) Sindumin Yusof Yacob hari ini mengumumkan beliau keluar parti Warisan dan berikrar menyokong kerajaan negeri pimpinan Gabungan Rakyat Sabah (GRS), lapor Bernama.Sebelum ini beliau dilaporkan pelbagai media keluar Warisan dan menjadi Adun bebas yang menyokong GRS.Menurut laporan media Yusof membuat keputusan meninggalkan parti itu kerana kecewa dengan perjuangan Warisan yang semakin hilang arah.Pada Pilihan Raya Negeri ke-16 (PRN16) tahun lalu, Yusof mempertahankan kerusi Sindumin dengan majoriti 424 undi menewaskan calon Barisan Nasional (BN) dan empat calon lain.Pada Pilihan Raya Umum Ke-14 (PRU14) pada 2018, Yusof menang kerusi Dewan Undangan Negeri (DUN) Sindumin atas tiket Warisan selepas mengalahkan calon BN yang juga penyandang kerusi berkenaan, Sapawi Ahmad.


PM India mahu konflik Rusia-Ukraine ditamatkan melalui rundingan

Konflik Rusia-Ukraine perlu diselesaikan melalui diplomasi dan rundingan, kata Perdana Menteri India Narendra Modi ketika berucap di Forum Ekonomi Timur kali ketujuh yang diadakan di Vladivostok, Rusia secara maya pada Rabu.
Modi turut menyuarakan kebimbangan mengenai krisis Ukraine terhadap rantaian bekalan global dan kekurangan komoditi.
"Konflik Ukraine dan pandemik Covid-19 telah memberi kesan besar kepada rantaian bekalan global.
“Kekurangan bijirin, baja dan bahan api ialah kebimbangan utama bagi negara membangun.
"Sejak permulaan konflik Ukraine, kami telah menekankan keperluan untuk mengambil jalan diplomasi dan dialog.
“Kami menyokong semua usaha damai untuk menamatkan konflik ini," katanya.
Sementara itu, Modi berkata terdapat "potensi besar" untuk menjalin kerjasama antara Rusia-India dalam sektor tenaga.
Import minyak mentah Rusia ke India telah meningkat dengan ketara sejak konflik Rusia-Ukraine tercetus pada tahun ini.


Aliran trafik di lebuh raya perlahan sejak pagi

Aliran trafik di lebuh raya utama dari ibu kota menghala ke utara, timur dan selatan negara dilaporkan tinggi sejak pagi ini susulan orang ramai mengambil kesempatan pulang ke kampung bagi menyambut Aidiladha esok.
Jurucakap Lembaga Lebuhraya Malaysia (LLM) ketika dihubungi berkata peningkatan kenderaan di lebuh raya bermula sejak 6 pagi dijangka berlarutan sehingga tengah malam.
Menurutnya pihak lebuh raya juga menempatkan anggota Jabatan Sukarelawan Malaysia (Rela) dan polis bantuan di plaza tol yang dikenal pasti kawasan “hotspot” berlaku kesesakan.
"Anggota Rela ditempatkan bagi membantu pengguna tol sekiranya kad mengalami masalah manakala polis bantuan akan menggunakan motosikal untuk meninjau lalu lintas yang sesak di hadapan," katanya ketika dihubungi Bernama hari ini.
Sementara itu, LLM melaporkan aliran trafik perlahan ke arah Pantai Timur sebelum dan selepas Plaza Tol Gombak menuju ke Bukit Tinggi.
Di Lebuhraya Pantai Timur, aliran trafik perlahan sejauh 5.3 kilometer dari Lancang ke Temerloh.
Trafik juga perlahan di Lebuhraya PLUS arah utara dari Sungai Dua ke Plaza Tol Sungai Dua dan dari kawasan Rehat dan Rawat (R&R) Rawang ke Sungai Buaya.
Arah selatan pula, trafik perlahan dari Putra Mahkota ke R&R Seremban, Senawang ke Pedas Linggi serta Bukit Gambir ke Pagoh.
Selain itu, trafik di Lebuhraya Utara-Selatan Hubungan Tengah (Elite) turut bergerak perlahan dari Bandar Serenia ke Nilai.
Kenderaan juga dilaporkan bergerak perlahan di Laluan Kedua Malaysia-Singapura (Linkedua) selepas Tuas, Singapura ke Kompleks Sultan Abu Bakar, Johor.
Tinjauan Bernama di tiga plaza tol iaitu di Gombak, Sungai Besi dan Jalan Duta mendapati berlaku pertambahan kenderaan.
Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/llminfotrafik.


Bersediakah Malaysia berdepan krisis makanan?

Ketika masih kecil, sudah menjadi rutin Mohamad Afifuddin Zahlan mengikut bapanya turun ke bendang sawah.Dia sudah terbiasa dengan kerja-kerja di bendang.Selut, lumpur dan pacat bukan perkara asing bagi anak pesawah itu.Namun, selepas tamat persekolahan dia tidak lagi turun ke bendang.Bekerja dalam bidang swasta, Afifuddin dan tiga lagi adik-beradiknya sudah tidak meneruskan pertanian yang diwarisi keluarga mereka sejak turun-temurun.Ayahnya yang kini menginjak usia 70 tahun tidak mempunyai kudrat untuk mengusahakan sawah dan hanya mampu menyewakan 12 ekar lot sawahnya kepada orang lain.“Kalau padi terkena penyakit atau serangan serangga perosak, pulangannya tidak berbaloi. Lagipun sukar hendak mencari tenaga buruh untuk kerja-kerja sawah,” katanya kepada MalaysiaNow.Afifuddin yang berusia pertengahan 40-an antara generasi anak pesawah yang sudah tidak lagi mengerjakan bendang warisan keluarganya.Bapa Afif mewarisi 12 ekar tersebut daripada datuknya yang dahulu mempunyai 30 ekar sawah sebelum dibahagikan antara adik-beradik bapanya selepas kematian datuk.Kekurangan minat generasi muda antara faktor sektor pertanian tempatan berdepan masalah untuk mencapai tahap sara diri.Tahap sara diri merujuk kepada keupayaan negara menghasilkan produk makanan yang mencukupi bagi memenuhi keperluan domestik.Ketika krisis perang antara Ukraine dengan Rusia masih tidak menunjukkan tanda-tanda reda, Program Makanan Sedunia (WFP) memberi amaran krisis makanan yang bakal melanda dunia.Krisis itu, menurut agensi Pertubuhan Bangsa-Bangsa Bersatu (PBB) tersebut, mengakibatkan gangguan dalam pengeluaran dan eksport yang menjejaskan keselamatan makanan secara global.Ketika zaman pentadbiran Dr Mahathir Mohamad sebagai perdana menteri keempat, tumpuan diberikan ke arah industri berat dan pemodenan sehingga aspek pertanian tidak dianggap penting atau menarik.Sebelum ini, MalaysiaNow pernah melaporkan mengenai dasar penggunaan tanah dan kegagalan memajukan industri padi sebagai antara punca Malaysia ketinggalan dalam soal keselamatan makanan, dan mengakibatkan generasi petani seterusnya tidak lagi berminat untuk meneruskan aktiviti pertanian.Kini persoalan timbul mengenai kesediaan Malaysia dalam soal keselamatan makanan sekiranya krisis tersebut memburuk.Bercakap kepada MalaysiaNow, pakar ekonomi dari Malaysia University of Science and Technology, Geoffrey Williams berkata, Malaysia mungkin tidak bersedia secukupnya ekoran negara masih mengimport 60% keperluan makanan.Menurut statistik, Malaysia hanya menghasilkan 46% sayur-sayuran, 70% beras, 61% buah-buahan dan 25% daging dan 11% daging kambing pada 2019.“Sebahagian besar masalahnya ialah regulasi dan permit import. Sudah tentu kita perlu mengawal selia kualiti, kesihatan dan keselamatan, namun membuka pasaran makanan penting untuk mengubah bekalan dan harga,” katanya.Williams berkata, isu monopoli dan kartel yang terhasil daripada konsesi dan lesen mengehadkan lagi pasaran domestik, yang memberi kesan kepada beras, gula dan makanan asas lain.Ia sekali gus mengakibatkan harga lebih tinggi daripada yang sewajarnya.Katanya, kerajaan wajar memikirkan langkah deregulasi dan membuka pasaran makanan bagi menyelesaikan masalah tersebut.Pengarah Eksekutif Third World Network Chee Yoke Ling pula bersetuju bahawa Malaysia tidak bersedia untuk menghadapi krisis makanan global.Katanya, walaupun kerajaan wajar berdepan dengan keperluan penghasilan makanan domestik, penggunaan tanah dan polisi agrikultur terus menyebelahkan eksport komoditi, selain gagal menghargai peranan petani kecil yang menyediakan beras, sayur-sayuran dan buah-buahan.“Di mana petani berhaya mengeksport hasil mereka, kita melihat kemusnahan tanah pertanian untuk memberi laluan kepada pembangunan dan industri.“Contohnya di Perak, yang mana pemaju swasta diberikan tanah negeri yang telah diusahakan selama berdekad-dekad musnah dalam masa beberapa hari,” katanya.Pandemik Covid-19 sejak dua tahun lalu turut mendedahkan kelemahan Malaysia apabila rantaian bekalan makanan terganggu.Selain itu, isu seperti perubahan iklim kerap memberikan kesan terhadap penghasilan makanan dunia.Ia bermakna negara-negara yang mengeksport makanan boleh menghentikan eksport bagi memenuhi keperluan domestik.Contohnya, apabila Indonesia mengharamkan eksport minyak sawit yang menyaksikan pengguna di beberapa negara yang bergantung kepada minyak sawit negara itu berada dalam keadaan tertekan dengan kenaikan harga komoditi tersebut.Selain kekurangan tenaga buruh, penggunaan tanah yang menyebelahi tanaman kelapa sawit berbanding tanaman ruji seperti beras antara halangan mengapa Malaysia sukar mencapai tahap sara diri produk-produk lain.Terdahulu, bekas menteri industri utama, Teresa Kok pernah mencadangkan tanaman buluh bagi menggantikan sawit.Bagi Williams, harga minyak sawit yang sedang melambung pada masa sekarang menyukarkan tindakan menukar tanaman sawit kepada tanaman-tanaman lain.“Malaysia mempunyai tanah yang cukup untuk kelapa sawit dan agrikultur tetapi insentif dalam industri agrikultur terlalu sedikit akibat masalah pelesenan, konsesi dan halangan kepada akses pasaran.“Ini mesti diperbetulkan sebelum memikirkan mengenai penggunaan tanah,” katanya.Bagi Chee pula, idea menghentikan penggunaan tanah untuk kelapa sawit merupakan idea yang baik untuk mengekalkan alam sekitar, kawasan hutan dan tadahan hujan.“Ia idea yang baik juga untuk menukar sebahagian tanaman kelapa sawit sedia ada untuk menghasilkan tanaman untuk tujuan makanan.“Sama pentingnya tindakan menghentikan kemusnahan ladang dan tanaman untuk tujuan pembangunan hartanah yang boleh dibangunkan di tempat lain,” katanya.


39 terbunuh dalam kebakaran di pusat tahanan pendatang di Mexico

Sekurang-kurangnya 39 orang maut dalam kebakaran di pusat tahanan sementara pendatang asing di Ciudad Juarez di utara Mexico bersempadan dengan Amerika Syarikat yang berlaku pada malam Isnin, kata Presiden Andres Manuel Lopez Obrador pada Selasa.
Kebakaran bermula pada sebelah malam hari Isnin di pusat tahanan sementara migran di Ciud Juarez di negeri Chihuahua, yang terletak di utara dan bersempadan dengan Amerika Syarikat.
"Kami percaya ia ada kaitan dengan bantahan mereka (pendatang) selepas mengetahui mereka akan dihantar pulang," kata Lopez Obrador kepada wartawan, lapor Xinhua.
“Mereka meletakkan tilam di pintu rumah dan membakarnya sebagai protes dan tidak menyangka ia akan menyebabkan tragedi ngeri ini,” katanya.
Presiden itu berkata kebanyakan pendatang di pusat itu berasal dari Amerika Tengah dan Venezuela dan setakat ini pihak berkuasa masih belum mengenal pasti identiti mangsa yang terkorban.
Sejumlah 68 pendatang ditempatkan di pusat itu dan 29 berada dalam "keadaan serius", menurut laporan pihak berkuasa imigresen.
Lopez Obrador juga berkata Pejabat Peguam Negara telah memulakan siasatan berhubung kebakaran itu.


1,009 kes baru Covid-19, 839 dilaporkan pulih

Sebanyak 839 pesakit dilaporkan sembuh sepenuhnya hari ini menjadikan angka keseluruhan mereka yang pulih berjumlah 25,654 kes atau 70.4%.Ketua Pengarah Kesihatan Dr Noor Hisham Abdullah berkata terdapat 1,009 kes baru jangkitan Covid-19, termasuk sembilan kes import menjadikan angka keseluruhan penularan dalam negara berjumlah 36,434.Kata Noor Hisham Sabah mencatatkan sebanyak 564 kes baru atau 55.9% daripada kes keseluruhan.“Sebanyak 10,503 kes aktif kini sedang menerima rawatan di hospital, 78 pesakit di tempat di Unit Rawatan Rapi termasuk 28 memerlukan bantuan alat pernafasan,” katanya dalam sidang media hariannya hari ini.Katanya, terdapat 6 kematian dilaporkan hari ini menjadikan jumlah mangsa yang maut seramai 277 orang.Tambahnya, terdapat 5 kluster baru turut dikesan.


Seorang lagi warga Malaysia bakal dihukum bunuh di Singapura ketika protes makin memuncak

Kumpulan hak asasi Lawyers for Liberty (LFL) mengecam rancangan Singapura untuk melaksanakan hukuman mati terhadap seorang lagi banduan bilik akhir warga Malaysia di Penjara Changi walaupun proses cabaran undang-undangnya masih berjalan di Mahkamah Tinggi republik itu.LFL berkata keluarga Datchinamurthy Kataiah dimaklumkan mengenai pelaksanaan hukuman matinya yang dijadualkan pada 29 April dalam surat bertarikh 21 April.Pelaksanaan itu tetap diteruskan walaupun prosiding cabaran undang-undang di mahkamah dijadualkan pada 20 Mei.“Notis pelaksanaan yang tetap dikeluarkan walaupun prosiding undang-undang sedang berjalan adalah pelanggaran ke atas hak Datchinamurthy untuk hidup dan hak mendapatkan perbicaraan adil yang terkandung dalam Perkara 9(1) Perlembagaan.“Tiada negara bertamadun dalam dunia ini laksana hukuman gantung pada seseorang ketika proses mahkamah sedang berjalan,” kata LFL dalam sebuah kenyataan dikeluarkan penasihatnya, N Surenran.“Dengan mengeluarkan notis pelaksanaan hukuman ini, Perkhidmatan Penjara Singapura dan menteri dalam negeri Singapura secara jelas dan serius menghina mahkamah. Peguam negara Singapura yang tahu dan terlibat dalam pelaksanaan hukuman tersebut turut dianggap menghina mahkamah.” Datchimamurthy yang disabitkan bersalah pada 2015 kerana menyeludup 44.96g diamorfin ke negara itu dijadualkan menjalani hukuman gantung sampai mati dua hari selepas pelaksanaan hukuman terhadap Nagaenthran K Dharmalingam, seorang lagi warga Malaysia yang ditolak rayuan pengampunannya pada 31 Mac lalu.LFL berkata notis pelaksanaan hukuman terhadap Datchinamurthy yang dijadualkan selang beberapa hari selepas Nagaenthran menunjukkan Singapura dengan jelas sedang “mengadakan pelaksanaan hukuman mati secara melulu, tanpa menghiraukan kedaulatan undang-undang dan norma–norma sivil.”NGO itu juga turut menggesa kerajaan Singapura segera membatalkan notis pelaksanaan hukuman itu dan membenarkan proses mahkamah berjalan.“Untuk menyekat seseorang banduan bilik akhir daripada akses mahkamah dengan menjalankan hukuman ke atasnya sebelum pendengaran kes adalah satu pelanggaran terhadap undang-undang antarabangsa dan Perlembagaan Singapura,” katanya.“Ia hanya akan menjadikan Singapura sebagai negara pariah.”


Malaysia terima sejuta dos vaksin Pfizer sumbangan AS

Malaysia hari ini menerima sejuta dos vaksin Covid-19 Pfizer-BioNtech sumbangan Amerika Syarikat (AS) untuk terus menjayakan Program Imunisasi Covid-19 Kebangsaan (PICK) yang rancak berlangsung ketika ini.Pesawat kargo TH 384 jenis Airbus Boeing 767 milik Raya Airways yang membawa bekalan vaksin itu selamat mendarat kira-kira 8.10 pagi di Lapangan Terbang Sultan Abdul Aziz Shah.Ketibaan pesawat berkenaan disambut Menteri Penyelaras PICK yang juga Menteri Sains, Teknologi dan Inovasi Khairy Jamaluddin, Menteri Luar Hishammuddin Hussein dan Duta Besar Amerika Syarikat ke Malaysia Brian McFeeters.Berlepas dari Singapura kira-kira 7 pagi hari ini, bekalan vaksin berkenaan dihantar dari Cincinnati/Northern Kentucky International Airport 2 Julai lepas dan melalui beberapa hentian sepanjang tiga hari sebelum tiba di Malaysia.Bekalan vaksin itu adalah sumbangan kedua negara luar selepas Malaysia menerima satu juta dos vaksin Covid-19 keluaran AstraZeneca dari kerajaan Jepun Khamis lepas.Sementara itu, McFeeters berkata sumbangan itu mencerminkan kerjasama rapat antara Malaysia dan AS.“Kami mempunyai kerjasama kukuh dalam isu kesihatan awam dan ini adalah yang terbaik daripada kami sekarang, selamatkan Malaysia selamatkan nyawa.“Kerajaan AS komited bekerjasama dengan kerajaan Malaysia dalam menyokong Program Imunisasi Covid-19 Kebangsaan yang sedang dijalankan, untuk memperluas liputan vaksin dan mencapai sasaran untuk pemulihan,” katanya pada sidang media bersama Khairy.Peruntukan vaksin ke Malaysia adalah sebahagian daripada strategi global pentadbiran Biden untuk berkongsi 80 juta dos vaksin di seluruh dunia pada musim panas ini.Pada masa sama, Khairy menyatakan penghargaan kepada kerajaan AS atas sumbangan satu juta dos vaksin Pfizer yang tiba hari ini.Beliau berkata Malaysia berharap dapat terus bekerjasama dengan AS serta negara-negara lain bagi mendapatkan akses untuk memperoleh lebih banyak vaksin.


Pakar pendidikan beri amaran ‘generasi hilang’ berlaku ketika murid miskin sukar belajar dalam talian

Pakar pendidikan memberi amaran tentang “lost generation” atau generasi hilang dalam kalangan murid yang keciciran pelajaran kerana kekurangan sumber walaupun kelas dalam talian dan pembelajaran dari rumah sudah menjadi sebahagian daripada norma pandemik Covid-19 ekoran sekatan pergerakan bagi membendungnya.Charis Ding dari Persatuan Literasi Anak Malaysia, atau MYReaders, memetik satu kajian yang dilakukan Untuk Malaysia, mengatakan lebih 1,000 murid tidak mengikuti sekolah dalam beberapa hari pada Januari.Hampir 80% daripada mereka berasal daripada keluarga B40 atau 40% golongan bawahan.Sementara itu, pada 2018, Program Penilaian Pelajar Antarabangsa atau Pisa mendedahkan bahawa 46% murid Malaysia yang diuji pada usia 15 tahun tidak boleh membaca pada tahap yang diperlukan bagi penyertaan yang lebih berkesan dalam masyarakat.“Adalah sangat membimbangkan apabila sebilangan besar kanak-kanak yang keciciran pendidikan pada tahun-tahun kritikal di awal perkembangannya, dan ia akan mempengaruhi kehidupan mereka dan memberi kesan kepada masyarakat,” kata Ding.Sekolah-sekolah di Malaysia menjalankan pengajaran dan pembelajaran dari rumah (PdPR) sejak penggal baru bermula pada pertengahan Jun tahun lalu.Namun, keputusan penutupan sekolah diumumkan sekali lagi oleh kerajaan susulan peningkatan jangkitan Covid-19 di seluruh negara.Menteri Pendidikan Radzi Jidin berkata, kementeriannya akan memaklumkan ibu bapa dan murid mengenai langkah seterusnya sekurang-kurangnya seminggu sebelum sesi persekolahan berikutnya dimulakan.Ding berkata wabak Covid-19 mendedahkan jurang ekonomi yang sudah lama wujud dalam masyarakat di mana pelajar daripada golongan terpinggir kekurangan akses pendidikan berbanding orang lain.“Kanak-kanak daripada golongan miskin atau luar bandar, pelarian, atau kanak-kanak berkeperluan khas paling ramai terjejas akibat jurang ini kerana perbezaan peluang dan sumber pendidikan,” katanya kepada MalaysiaNow.“Disebabkan wabak ini, keadaan mereka ini menjadi lebih buruk akibat tidak mendapat pembelajaran signifikan atau terus berhenti sekolah kerana tidak memiliki akses internet atau peranti digital bagi mengakses pembelajaran dalam talian.”Selama pandemik Covid-19, katanya, kerajaan perlu memberi tumpuan yang lebih besar untuk menyokong ibu bapa dan membantu anak-anak mereka belajar dari rumah, lebih-lebih lagi apabila wujud ibu bapa yang mengatakan anak-anak seolah-olah hilang motivasi.Dia mencadangkan hubungan antara guru dan ibu bapa yang akrab bagi menjadikan golongan ibu bapa terus memantau tahap pembelajaran anak-anak dan tahu cara-cara untuk membantu murid dalam pembelajaran.Ding turut berkata hal ini boleh dilakukan dengan menyediakan sumber-sumber pembelajaran melalui platform yang lebih mudah diakses seperti WhatsApp, SMS atau panggilan telefon.“Peranan ibu bapa sangat penting ketika ini bagi menyokongan murid mengejar semula pembelajaran mereka walaupun selepas sekolah dibuka semula,” katanya.“Pandemik menunjukkan ibu bapa mesti dianggap sebagai faktor utama dalam pembelajaran anak-anak dan kerjasama antara guru dan ibu bapa adalah sangat penting dalam mendapatkan pendidikan berkualiti.”Pensyarah kanan Universiti Kebangsaan Malaysia Azlin Norhaini Mansor bersetuju pelajar B40 jelas menjadi golongan paling teruk terjejas sepanjang pandemik dari sudut pendidikan.Beliau berkata ketidakmampuan mereka untuk hadir kelas dalam talian adalah kerana tidak memiliki peranti digital.Malahan katanya, ada juga kes di mana murid sendiri tidak hadir kelas kerana sudah hilang minat untuk belajar.“Daripada pengalaman saya, ramai murid yang menolak untuk menyertai kelas kerana mereka sudah hilang minat,” katanya sambil menambah masalah paling besar adalah “kelesuan pandemik”.Azlin mencadangkan murid-murid ini ditawarkan penempatan di kolej komuniti dan vokasional bagi menggalakkan minat belajar.“Pelbagai pihak perlu kerja bersama bagi memastikan mereka diberikan peluang kedua, walaupun hanya dengan sijil kemahiran,” katanya.Seorang lagi guru dari Selangor yang tidak mahu dinamakan berkata tidak ada sesiapa pun, sama ada kerajaan, guru, ibu bapa atau murid memiliki persediaan untuk berdepan dengan pandemik.Dia memuji Digital Learning Platform atau DELIMa yang diperkenalkan kementerian pendidikan untuk menyokong pembelajaran dalam talian sejak sebelum krisis Covid-19 melanda negara.Namun beliau berkata kerajaan gagal menyediakan kemudahan yang baik untuk murid-murid dari keluarga berpendapatan rendah.Bagaimanapun, katanya, memang sukar untuk membandingkan impak pembelajaran fizikal dan dalam talian, walaupun semua murid memiliki kemudahan yang diperlukan.Akibat situasi yang ada ketika ini, dia meramalkan akan muncul “lost generation” dalam tempoh lima tahun dari sekarang.“Impak ini lebih besar dalam kalangan murid prasekolah dan rendah, kerana mereka sudah hilang kesempatan untuk belajar secara bersemukadalam tahun awal perkembangan mereka,” katanya.Sementara bagi pelajar sekolah menengah dan pengajian tinggi, katanya, mereka juga akan terkena impak negatif jangka pendek seperti kekurangan penguasaan pelajaran dan gred pelajaran menurun.“Guru sekolah menengah akan datang dan pensyarah universiti perlu susun keperluan mereka ini, dan perlu bekerja keras untuk tampung kekurangan pengalaman pelajar ini,” tambahnya.Dia juga menggesa kerajaan untuk meningkatkan latihan guru, lebih-lebih lagi dalam memajukan cara pengajaran yang lebih inovatif.Dia turut berkata latihan kandungan itu harus mudah, interaktif dan boleh diakses dalam satu platform.“Ketika ini, wujud inisiatif yang baik oleh jabatan pendidikan negeri dan daerah, namun inisiatif ini tidak disusun dan dipusatkan.”Menurutnya lagi, bukan murid sahaja yang memerlukan sokongan bagi berdepan dengan krisis ini.“Kami juga perlu mentor dan coaching bagi membantu kami berkenaan pengajaran online dan strategi mengajar,” katanya.


Mahkamah benarkan 1MDB dapatkan dokumen dalam saman AS$240 juta terhadap Riza Aziz

Mahkamah Tinggi Kuala Lumpur membenarkan permohonan  1Malaysia Development Berhad (1MDB) berhubung penzahiran dokumen dalam kes saman terhadap penerbit filem Hollywood Riza Aziz Abdul Aziz dan dua syarikat miliknya.
Peguam Hariharan Tara Singh yang mewakili Riza Aziz dan dua syarikat itu berkata keputusan itu dibuat hakim Amarjeet Singh yang disampaikan menerusi emel.
"Hakim memberi masa 30 hari untuk pihak-pihak defendan mematuhi perintah itu. Mahkamah juga menetapkan 12 September ini bagi pengurusan kes selanjutnya," katanya ketika dihubungi pemberita.
Peguam Rabindra S Nathan dan Vanessa Thong Chon Yen mewakili 1MDB dan tiga subsidiarinya iaitu 1MDB Energy Holdings Limited, 1MDB Energy Limited dan 1MDB Energy (Langat) Limited tersebut selaku plantif.
1MDB memohon supaya syarikat Red Granite Pictures Incorporated serta Red Granite Capital Limited selaku defendan kedua dan ketiga menyampaikan kepada plaintif senarai dokumen yang berada atau pernah berada dalam milikan syarikat itu.
1MDB juga memohon agar kedua-syarikat itu menyampaikan kepada plaintif mengenai notis pemeriksaan iaitu tarikh, masa dan tempat di mana dokumen-dokumen  asal yang dinyatakan dalam senarai itu untuk diperiksa oleh plaintif, atau peguam atau pekerjanya.
Antara dokumen dan surat menyurat yang diminta ialah berkaitan penerimaan dana sebanyak AS$10,173,104 oleh defendan kedua (Red Granite Pictures Incorporated) dan "representasi" yang dikatakan  dibuat kepada defendan pertama (Riza Aziz) bahawa wakil keluarga diraja Saudi bersetuju untuk memberi pinjaman kepada Riza Aziz bagi tujuan perniagaan defendan-defendan.
Selain itu, dokumen pembeliaan hartanah di New York, California dan London termasuk invois, nota kredit, baucar pembayaran dan resit berkaitan dengan pemindahan dana daripada akaun Red Granite Capital kepada suatu akaun faedah atas peguam ) yang dipegang oleh firma guaman Shearman & Sterling LLP (Shearman US) di Amerika Syarikat pada Jun 2012 dan November 2012.
Dokumen lain ialah surat menyurat berkaitan dengan penerimaan dana berjumlah AS$238 juta oleh defendan ketiga (Red Granite Capital Limited) dan semua surat menyurat antara defendan-defendan dan BSI Singapore berkaitan dengan penerimaan dana itu.
1MDB dan tiga subsidiarinya itu memfailkan permohonan itu pada 28 Januari lepas, memohon dokumen-dokumen berkenaan bagi membantu plaintif dalam membuktikan tuntutan mereka selain membolehkan plaintif memperoleh maklumat lanjut untuk menyokong tuntutan dalam saman tersebut.
Dalam  saman yang difailkan pada 7 Mei tahun lepas, ketiga-tiga plaintif  mendakwa pada 2011 dan 2012, Riza Aziz serta dua syarikatnya menerima dana kira-kira AS$248 juta daripada mereka yang didakwa disalah guna apabila defendan menggunakan dana itu untuk kepentingan peribadi dan kepentingan rakan sekutu mereka, termasuk bagi membiayai penerbitan filem dan pembelian pelbagai harta tanah.
Oleh itu, plantif memohon perisytiharan bahawa Riza Aziz bertanggungjawab atas salah guna dana  itu dan penggunaan dana yang tidak adil serta memohon pembayaran balik dana yang disalahgunakan.
Riza Aziz dan dua syarikatnya dalam pernyataan pembelaan mendakwa memperoleh pinjaman berkenaan daripada keluarga diraja Arab Saudi atau International Petroleum Investment Company untuk menerbitkan beberapa filem di Amerika Syarikat, bukan daripada dana 1MDB.
Beliau mendakwa sukar bagi penerbit filem yang tidak dikenali untuk memperoleh pinjaman daripada bank, oleh sebab itu beliau memutuskan untuk mendapatkan pinjaman daripada individu atau syarikat.


Kes harian Covid-19 kekal di paras 5,000

Malaysia merekodkan kes baru sebanyak 5,097 kes menjadikan kes keseluruhan Covid-19 meningkat sebanyak 2,619,577 kes.5,352 pesakit juga direkodkan sembuh, menjadikan jumlah keseluruhan pesakit sembuh sebanyak 2,522,045.Dalam pada itu, kes yang memerlukan rawatan di unit rawatan rapi (ICU) adalah sebanyak 510 kes di mana 423 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 258 kes di mana 171 adalah kes Covid-19.Dari 5,097 kes harian yang dilaporkan pada hari ini, 84 kes (1.6%) adalah daripada Kategori Tiga, Empat, dan Lima, dan 5,013 kes (98.4%) lagi adalah terdiri daripada Kategori Satu dan Dua.


Syed Saddiq arah RM1 juta dikeluarkan dari akaun Pemuda Bersatu, kata saksi

Mahkamah Tinggi Kuala Lumpur diberitahu bahawa Ahli Parlimen Muar Syed Saddiq Syed Abdul Rahman telah mengarahkan wang tunai berjumlah RM1 juta dikeluarkan daripada akaun Pemuda Bersatu kerana bimbang berlaku pertukaran pucuk pimpinan sayap parti itu.Bekas penolong setiausahanya Ahmad Redzuan Mohamed Shafi, 32, berkata beliau pernah dimaklumkan oleh Syed Saddiq bahawa duit dalam akaun CIMB itu merupakan hasil titik peluhnya mencari sumbangan dan beliau berhak untuk menggunakan duit itu sepenuhnya. Menurut pegawai khas kepada Menteri Kanan Pendidikan Radzi Jidin itu, satu perjumpaan diadakan di rumah Syed Saddiq yang terletak di Petaling Jaya, Selangor pada awal Mac 2020.“Perjumpaan itu dihadiri oleh saya dan Rafiq Hakim Razali (penolong bendahari) dan dalam perjumpaan itu, YB Syed Saddiq dan kami ada berbincang mengenai pertukaran kerajaan dan kedudukan Armada dalam kerajaan kerana YB Syed Saddiq berada dalam blok pembangkang bersama-sama dengan Tun Dr Mahathir Mohamad. YB Syed Saddiq telah mengarahkan Rafiq Hakim dan saya supaya mengeluarkan wang daripada akaun Armada Parti Bersatu secara tunai berjumlah RM1 juta,” katanya.Redzuan berkata demikian ketika membacakan pernyataan saksinya pada perbicaraan kes Syed Saddiq yang berdepan empat pertuduhan berkaitan pecah amanah serta pengubahan wang haram.Saksi pendakwaan ke-11 itu berkata Syed Saddiq mengatakan wang itu perlu dikeluarkan daripada akaun untuk kegunaan bagi mengukuhkan kedudukannya sebagai ketua pemuda sekiranya berlaku pergolakan melalui program-program melibatkan sayap parti itu.Menurut saksi, Syed Saddiq hanya memanggil beliau dan Rafiq Hakim kerana mereka pemegang amanah dan penandatangan cek CIMB Bank Armada Pusat dan perbincangan itu hanya diketahui oleh mereka bertiga sahaja.“Saya dan Rafiq Hakim mengeluarkan wang tunai berjumlah RM1 juta daripada akaun rasmi Armada pada 6 Mac 2020 atas arahan YB Syed Saddiq. Semasa YB Syed Saddiq mengarahkan saya dan Rafiq Hakim mengeluarkan wang itu, beliau tidak ada memberitahu saya dan Rafiq Hakim bahawa pengeluaran wang tunai RM1 juta ini telah mendapat kebenaran atau tidak daripada Majlis Pimpinan Tertinggi (MPT) Bersatu,” katanya yang turut memaklumkan Syed Saddiq ada memberitahu wang itu dikeluarkan untuk kegunaan parti.Saksi itu berkata semasa di dalam bank, Rafiq ada bertanya kepadanya, “tahu tak duit ni nak simpan kat mana?” dan beliau jawab “aku cadangkan duit ni kita simpan kat rumah Mohd Daniel kerana kat rumah dia ada peti besi”.Menurut Redzuan, Rafiq bersetuju dengan cadangannya dan setelah wang itu dikeluarkan, Rafiq membawa wang yang diisi dalam sebuah beg ke rumahnya sebelum diberikan kepada Daniel.Redzuan berkata beliau mengetahui arahan daripada Syed Saddiq adalah satu kesalahan selepas dipanggil oleh pihak Suruhanjaya Pencegahan Rasuah Malaysia (SPRM) pada 3 Jun 2020 kerana melanggar Fasal 24 Perlembagaan Bersatu.Redzuan berkata menurut Fasal 24 itu, bendahari agung hanya dibenarkan menyimpan wang tunai runcit tidak melebihi RM50,000 pada satu-satu masa dan wang itu mestilah disimpan di tempat yang selamat di dalam pejabat berdaftar untuk kegunaan perbelanjaan runcit parti.Katanya, perbelanjaan yang melebihi RM500,000 pada satu-satu masa tidak boleh dilakukan tanpa kebenaran diperoleh terlebih dahulu daripada Majlis Pimpinan Tertinggi.“Saya sahkan YB Syed Saddiq sendiri tidak boleh mengeluarkan wang tunai daripada akaun CIMB Bank atas nama Parti Pribumi Bersatu Malaysia (Armada Pusat) tanpa mengarahkan saya dan Rafiq mengeluarkannya.“Berhubung dengan isu RM1 juta itu, walaupun kelulusan dikeluarkan oleh YB Syed Saddiq kepada saya dan Rafiq Hakim untuk mengeluarkan wang bagi mengukuhkan kedudukannya, ianya melanggar etika tatacara pengeluaran wang daripada akaun Armada,” katanya dan menambah walaupun mengetahui terdapat perlanggaran tatacara pengeluaran wang, beliau terpaksa akur dengan arahan Syed Saddiq memandangkan kapasiti beliau sebagai ketua pemuda dan juga ahli Parlimen Muar.Mengikut pertuduhan pertama, Syed Saddiq, 29, didakwa bersubahat dengan Rafiq Hakim iaitu Penolong Bendahari Armada, Parti Pribumi Bersatu Malaysia yang diamanahkan dengan dana berjumlah RM1 juta telah melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang tersebut di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018.Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.Perbicaraan di hadapan pesuruhjaya kehakiman Azhar Abdul Hamid bersambung.


Baik pulih 987 lokasi terjejas seluruh Malaysia babit kos RM1.4 bilion

Kementerian kerja raya (KKR) memperuntukkan RM1.4 bilion bagi kerja membaik pulih infrastruktur kritikal membabitkan 987 lokasi jalan rosak, jambatan runtuh dan runtuhan cerun yang terjejas susulan bencana banjir di seluruh negara setakat ini.Lokasi berkenaan membabitkan cerun runtuh 449 lokasi, banjir (443), banjir kilat (62), jalan runtuh (23), jalan mendap dan jambatan rosak atau runtuh masing-masing dengan lima lokasi.Menteri berkenaan, Fadillah Yusof berkata daripada jumlah tersebut sebanyak 928 telah selesai kerja pembersihan dan dibuka untuk laluan sekurang-kurangnya satu lorong setakat hari ini.“Jangkaan siap bergantung pada tahap kerosakan, fokus kami adalah jalan kritikal, kami akan pastikan jalan terputus itu akan dapat dilalui… jambatan dan cerun mungkin akan ambil masa untuk disiapkan berbanding jalan raya.“Kami dah mulakan serta-merta selepas banjir reda dan ada jalan yang dah siap bulan ini, selain itu ada juga yang ambil masa sekurang-kurangnya enam bulan dan insya-Allah, dalam tahun ini kami usaha untuk siapkan semua,” katanya kepada pemberita selepas meninjau jambatan Kampung Bemban yang terjejas banjir hari ini.Beliau berkata kerja pembaikan infrastruktur terbabit turut mendapat kerjasama daripada beberapa agensi dan kementerian termasuk kementerian pembangunan luar bandar serta kerajaan negeri.Dalam pada itu, beliau berkata di Negeri Sembilan pula sebanyak 67 daripada 75 lokasi jalan, jambatan dan cerun telah pun selesai dibersihkan membabitkan keseluruhan kos berjumlah RM72.9 juta dengan kerja pembaikan dijangka siap sepenuhnya pada Jun 2022.“Kerja pemasangan Jambatan Bailey sepanjang 18 meter merentasi Sungai Bemban juga sedang dilaksanakan dan dijangka siap pada 21 Januari ini, jadi kami harap dengan adanya jambatan ini, satu-satunya jalan perhubungan kampung ini dapat dilalui,” katanya.Selain itu, beliau berkata kerja pembersihan runtuhan tanah di Jalan Jeram Toi di Negeri Sembilan telah dilaksanakan dengan kos sebanyak RM1 juta untuk kerja pembaikan jalan dan pembetungan dan dijangka siap sepenuhnya pada Mei ini termasuk lokasi lain yang terjejas akibat banjir.


Najib gagal gugurkan Sri Ram dari pasukan pendakwaan kes 1MDB

Pasukan pembelaan Najib Razak hari ini gagal menggugurkan bekas hakim Mahkamah Persekutuan Gopal Sri Ram sebagai pendakwa bagi kes-kes berhubung 1MDB selepas Mahkamah Rayuan mengekalkan keputusan Mahkamah Tinggi pada Februari lalu.Ketiga-tiga hakim yang diketuai Yaacob Md Sam sebulat suara menolak rayuan Najib dengan alasan tidak wujud sebarang kesilapan dalam keputusan Mahkamah Tinggi sebelum ini berhubung Sri Ram sebagai timbalan pendakwa kanan dalam kes jenayah tersebut.Sebelum ini, Mahkamah Tinggi telah menolak permohonan yang sama dari Najib bagi menggugurkan Sri Ram daripada mengetuai pasukan pendakwaan terhadap bekas perdana menteri itu.15 Februari lalu, cubaan kali ketiga Najib gagal bagi menggugurkan Sri Ram dalam kes meminda laporan audit 1MDB.Ketika menolak permohonan ahli Parlimen Pekan itu, hakim Mahkamah Tinggi Mohamed Zaini Mazlan berkata dakwaan Najib bahawa Sri Ram terlibat dalam siasatan terhadapnya sebagai tidak ada merit.“Tidak ada bukti kukuh untuk menyokong dakwaan pemohon dan kekal sebagai hipotesis semata-mata. Isu ini telah disiasat oleh pihak pendakwaan selaku responden semasa permohonan pemohon (Najib) yang terdahulu.“Isu ini sudah dibincangkan dan diputuskan. Keputusan oleh mahkamah lain sebelum ini kekal dan tidak boleh diterbalikkan,” kata hakim.Najib, 67, dan bekas ketua pegawai eksekutif 1MDB Arul Kanda Kandasamy, 45, dibicarakan atas tuduhan meminda laporan audit 1MDB.Ahli Parlimen Pekan itu dituduh menggunakan kedudukannya untuk mengarahkan pindaan ke atas laporan audit akhir 1MDB sebelum dibentangkan kepada Jawatankuasa Kira-Kira Wang Negara bagi mengelakkan sebarang tindakan diambil terhadapnya, sementara Arul Kanda didakwa bersubahat dengan Najib dalam membuat pindaan ke atas laporan tersebut bagi melindungi Najib daripada dikenakan tindakan.


KKM puas hati pematuhan SOP PRN Melaka, kata Khairy

Kementerian kesihatan (KKM) berpuas hati dengan pematuhan prosedur operasi standard (SOP) bagi Pilihan Raya Negeri (PRN) Melaka, kata menterinya Khairy Jamaluddin.Beliau bagaimanapun menasihatkan pemimpin politik supaya menunjukkan kepimpinan melalui teladan agar rakyat turut mematuhi SOP yang dikeluarkan.“Secara keseluruhan, KKM melihat pematuhan SOP adalah baik namun malangnya ada juga yang tidak patuh seperti pemimpin dan ahli politik. Sepatutnya mereka (pemimpin dan ahli politik) menunjukkan teladan yang baik.“Sepatutnya mereka ini lebih memahami dan mungkin apabila ke lapangan, minta kurangkan pegawai pengiring. Apabila terlalu ramai orang yang mengiring seseorang pemimpin itu, susah untuk menjaga jarak fizikal,” katanya kepada pemberita selepas menjadi tetamu program Selamat Pagi Malaysia di TV1 hari ini.Suruhanjaya Pilihan Raya menetapkan tarikh mengundi PRN Melaka pada 20 November dan undi awal pada 16 Nov susulan pembubaran Dewan Undangan Negeri Melaka pada 4 Oktober lepas selepas empat Ahli Dewan Undangan Negeri menarik sokongan terhadap Ketua Menteri Sulaiman Md Ali.Sementara itu, mengenai kira-kira 40% individu yang tidak hadir selepas menerima janji temu vaksinasi dos penggalak Covid-19, Khairy berkata KKM akan meningkatkan komunikasi untuk memastikan kesemua penerima janji temu dos itu hadir menerima suntikan.Beliau berkata bukti bahawa dos penggalak itu selamat digunakan akan dimaklumkan kepada individu terbabit terutamanya bagi melindungi orang ramai daripada ancaman virus Covid-19.“Kita akan pastikan mereka yang dah terima janji temu booster (dos penggalak) dapat menepati janji temu yang diberikan. Kita akan tunjukkan bukti bahawa ia selamat dan sangat digalakkan untuk melindungi terutamanya orang tua daripada kesan buruk virus,” katanya.Beliau memaklumkan peratusan itu menerusi ciapan di Twitter rasminya semalam dan berkata jumlah kemasukan ke hospital akan meningkat sekiranya bilangan mereka yang menerima dos penggalak itu kekal rendah.


Seludup daging beku, 2 pegawai Maqis ditahan SPRM

Suruhanjaya Pencegahan Rasuah Malaysia (SPRM) menahan dua pegawai Jabatan Perkhidmatan Kuarantin Dan Pemeriksaan Malaysia (Maqis) Johor hari ini kerana disyaki terbabit dalam kegiatan rasuah berhubung aktiviti penyeludupan bahan mentah sejuk beku dari negara yang dilarang untuk dibawa masuk ke Malaysia.Menurut sumber, kedua suspek masing-masing berusia 27 dan 31 tahun ditahan di pejabat SPRM Johor, kira-kira 11 malam tadi.Pengarah SPRM Johor Azmi Alias ketika dihubungi mengesahkan tangkapan tersebut namun enggan mengulas lanjut kerana kes masih dalam siasatan.Beliau memaklumkan kedua-dua suspek akan dibawa ke Mahkamah Majistret Johor Bahru pagi ini untuk permohonan reman.


Pelukis kartun Nabi Muhammad mati dilanggar trak di Sweden

Kartunis Sweden Lars Vilks yang berada di bawah perlindungan polis negara itu selepas penerbitan gambaran lukisan Nabi Muhammad pada 2007 sehingga menerima ancaman bunuh meninggal dunia pada Ahad dalam sebuah kemalangan kereta.Polis Sweden mengesahkan kartunis berusia 75 tahun dan dua polis maut dalam kemalangan melibatkan sebuah trak.“Ia disiasat seperti kemalangan jalan raya lain. Kerana dua anggota polis terlibat, pasukan penyiasat telah dirujuk ke bahagian khas di pejabat pendakwaraya,” kata jurucakap polis dan menambah tidak ada perkara yang mencurigakan dalam kemalangan tersebut.Kemalangan tersebut berlaku berhampiran bandar kecil Markaryd ketika kereta dinaiki Vilks melanggar sebuah trak yang datang dari arah depan.Kedua-dua kenderaan dilaporkan terbakar dan pemandu trak tersebut dimasukkan ke hospital.Dalam satu kenyataan, polis berkata punca kemalangan tersebut masih disiasat.“Orang yang kami lindungi dan dua anggota polis meninggal dunia dalam tragedi yang sangat menyedihkan ini,” kata ketua polis Carina Persson.Vilks berada di bawah perlindungan polis sejak kartun beliau mengenai Muhammad pada 2007 diterbitkan.Kartun yang digambarkan Nabi Muhammad tubuh seekor anjing tersebut menimbulkan kemarahan penganut Islam di mana mereka menganggap ia adalah satu perkara yang menyinggung perasaan mereka.Kumpulan militan Al-Qaeda turut menawarkan hadiah sebanyak AS$100,000 bagi sesiapa yang dapat membunuh Vilks.Kartun Vilks turut mencetuskan pergeseran diplomatik sehingga perdana menteri Sweden ketika itu, Fredrik Reinfeldt terpaksa bertemu dengan duta-duta besar dari beberapa negara Islam untuk meredakan ketegangan.Pada 2015, Vilks terselamat daripada serangan bersenjata ketika menghadiri persidangan isu kebebasan bersuara di Copenhagen yang menyebabkan seorang pengarah filem Denmark meninggal dunia.


Ramai bimbang berhubung pematuhan SOP ketika CAC sesak di Selangor

Kebimbangan timbul berhubung kesesakan di Pusat Penilaian Covid-19 (CAC) di Selangor yang mungkin menyumbang peningkatan mendadak dalam kes-kes di negeri itu, susulan beberapa gambar tular menunjukkan pesakit positif Covid-19 bersesak dengan orang ramai.Susulan beberapa aduan daripada orang ramai, MalaysiaNow meninjau CAC Bandar Mahkota, Cheras, di mana orang ramai berkumpul untuk dinilai dan pemotongan gelang pink yang menunjukkan pemakainya sedang dalam tempoh kuarantin.Biarpun tidak seramai seperti yang tular di media sosial, namun tinjauan MalaysiaNow mendapati kurangnya pematuhan prosedur operasi standard (SOP) seperti penjarakan fizikal yang ditetapkan di CAC Bandar Mahkota.Seorang pesakit Covid-19, Mohd Ghazali Ismail, 42, memberitahu, beliau datang ke CAC Bandar Mahkota untuk mengetahui apakah dirinya dibenarkan kuarantin di rumah atau akan dihantar Pusat Kuarantin dan Rawatan Covid-19 (PKRC) Bersepadu 2.0 Taman Ekspo Pertanian Malaysia (Maeps) Serdang.“Keadaan nampak lebih teratur hari ini, cuma masih ada orang ramai terutama warga emas dan orang kelainan upaya (OKU) yang tidak dibantu petugas,” katanya kepada MalaysiaNow.“Mungkin mereka terlepas pandang, tapi ia tidak patut berlaku, ada yang terpaksa berjalan sendiri dan ditolak ahli keluarga tanpa dibantu petugas.”Di CAC, individu yang disahkan positif Covid-19 akan dinilai dan dimaklumkan sama ada mereka sesuai untuk dipantau dirumah.Selain itu, CAC juga berperanan mengenal pasti pesakit yang berkemungkinan menjadi lebih teruk serta mereka yang memerlukan rujukan ke pusat kuarantin atau hospital iaitu individu bawah kategori 1 dan 2, yang tidak sesuai untuk ditempatkan di rumah.Abdul Latiff, 38, mencadangkan kaedah lain digunakan untuk memaklumkan hasil keputusan penilaian kepada pesakit Covid-19 bagi mengelakkan kesesakan atau kesulitan kepada mereka yang tinggi jauh dari kawasan tersebut.“Saya duduk di Ampang,” katanya.“Tak ada cara lainkah untuk kami dapatkan keputusan? mungkin guna video call?“Macam mana dengan mereka yang tak ada pengangkutan? Dia orang kena guna Grab? Berapa pula kos untuk itu?”Arifuddin, 41, berkata dia berharap situasi di CAC Bandar Mahkota dapat dibaiki.“Jangan tunggu jadi viral,” katanya.“Semalam, ada banyak cerita barisan panjang sampai terkeluar ke jalan raya. Ini sepatutnya tak jadi begini. Macam mana kalau hujan, bukankah menyusahkan orang ramai?”Seorang pengguna Facebook, Hjh Zety Baharuddin semalam membuat rungutan mengenai pematuhan SOP di CAC Bandar Mahkota.Beliau turut mendakwa kakitangan di pusat itu dilihat tidak bersemangat untuk membantu orang ramai yang datang untuk dinilai.Usaha MalaysiaNow untuk mendapatkan respons daripada petugas kesihatan mengenai situasi di CAC tersebut setakat ini masih gagal.Bagaimanapun Pengarah Kesihatan Negeri Selangor Dr Sha’ari Ngadiman berkata pihaknya sedang berusaha menambah baik operasi CAC di Selangor.Menurutnya, kementerian kesihatan (KKM) sedang menganggarkan berapa jumlah kakitangan yang akan ditambah dan dimobilisasi.“Kita sudah mengecilkan pengoperasian di beberapa pusat kesihatan termasuk kes rawatan kes kronik sehingga 25 peratus malah kita membuka CAC pada setiap hari serta memobilasi petugas kesihatan.”“Kita juga menambah kelengkapan seperti khemah dan kerusi untuk memudahkan pesakit yang hadir malah kita turut mendapat bantuan daripada badan bukan kerajaan (NGO) yang sama membantu menguruskan makanan serta kebajikan pesakit.”“Malah, kita juga memastikan pusat penilaian ini dilengkapi dengan oksigen yang mencukupi dan pesakit mendapatkan bantuan oksigen sebelum dirujuk ke hospital,” katanya seperti dilapor Berita Harian.


Zahid tidak telus ketika lanjut kontrak UKSB, kata bekas TKSU KDN

Mahkamah Tinggi hari ini diberitahu bahawa bekas timbalan perdana menteri Ahmad Zahid Hamidi tidak telus dan tidak mengikut tatacara ketika melanjutkan kontrak syarikat Ultra Kirana Sdn Bhd (UKSB) bagi projek Visa Luar Negara (VLN).Bekas timbalan ketua setiausaha (TKSU) kementerian dalam negeri (KDN) Suriani Ahmad berkata Zahid, 68, yang juga menteri dalam negeri ketika itu, meluluskan pelanjutan kontrak tersebut dalam tempoh yang singkat tanpa membuat penilaian prestasi terhadap UKSB.Beliau berkata penilaian itu penting kerana syarikat terbabit akan membawa imej negara dan menjadi tanggungjawab kerajaan untuk memastikan semua proses dilaksana dengan betul.Ketika disoal timbalan pendakwa raya Wan Shaharuddin Wan Ladin sama ada permohonan itu tetap diluluskan walaupun tiada penilaian dibuat, Suriani menjawab: “Ya.”Saksi pendakwaan keempat itu berkata demikian pada hari ketujuh perbicaraan kes Ahmad Zahid yang berdepan 40 pertuduhan rasuah membabitkan sistem VLN.Wan Shaharuddin: Dalam permohonan ini, adalah UKSB mengikut tatacara?Suriani: Kalau prosedur kerja, ia mengikut tatacara. Bagaimanapun, dari segi kelulusan ia tidak mengikut tatacara.Wan Shaharuddin: Walaupun Datuk tidak berpeluang menilaikan prestasi UKSB, kenapa teruskan juga untuk lanjutkan kontrak itu?Suriani: Kerana arahan daripada Menteri adalah untuk menyambung kontrak. Sebagai penjawat awam, saya akur dengan arahan kerana ketika itu, Ahmad Zahid adalah Timbalan Perdana Menteri.Suriani juga berkata Ahmad Zahid mengambil tempoh kurang 24 jam untuk meluluskan beberapa permohonan lanjutan kontrak UKSB dengan kerajaan.Beliau juga berkata surat UKSB bertarikh 17 Oktober 2016 yang memohon kelulusan bagi melanjutkan tempoh kontrak Sistem VLN dan eVisa selama enam tahun telah diluluskan oleh Zahid dan diminitkan pada 18 Oktober 2016.“Selain itu, surat UKSB bertarikh 15 Mei 2017 kepada Zahid untuk permohonan pelanjutan kontrak One-Stop Centre (OSC) turut diminitkan Zahid ‘laksana lanjutan kontrak’pada 16 Mei 2017,” katanya.Saksi itu juga bersetuju dengan cadangan Wan Shaharuddin bahawa tiada keperluan untuk menyegerakan permohonon lanjutan kontrak tersebut.Katanya permohonan UKSB itu adalah terlalu awal kerana kontrak yang ada mempunyai tempoh tamat yang masih jauh.Beliau berkata mengikut fasal 2.2.1 Perjanjian Untuk Membekalkan Sistem Bersepadu VLN, syarikat boleh memohon pelanjutan tempoh kontrak tidak kurang daripada enam bulan sebelum tarikh kontrak tamat.“Tetapi bagi permohonan ini, pihak UKSB telah memohon pelanjutan kontrak terlalu awal iaitu pada bulan Oktober 2016 iaitu sekitar tiga tahun lebih awal daripada tarikh kontrak akan tamat. Oleh itu, pihak KDN tidak mempunyai masa yang mencukupi bagi menilai prestasi UKSB untuk membuat keputusan sama ada kontrak patut dilanjutkan atau tidak,” katanya.Ketika disoal Ahmad Zaidi Zainal, yang mewakili Zahid, Suriani bersetuju dengan cadangan peguam itu bahawa sistem VLN (kelolaan UKSB) tidak pernah menerima sebarang aduan sehinggalah pentadbiran negara diambil alih oleh kerajaan Pakatan Harapan.Saksi itu juga bersetuju dengan cadangan peguam itu bahawa Zahid telah menukar keputusan untuk memendekkan tempoh pelanjutan kontrak tersebut iaitu dari enam kepada tiga tahun.Zahid berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, selaku pegawai badan awam iaitu menteri dalam negeri, melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.Perbicaraan di hadapan hakim Mohd Yazid Mustafa bersambung 22 Oktober depan.


Jangan leka, amal kawalan kendiri, kata pengerusi MPN

Pengerusi Majlis Pemulihan Negara (MPN) Muhyiddin Yassin menasihati rakyat Malaysia supaya mengamalkan kawalan kendiri serta tidak leka dan alpa walaupun telah dibenarkan rentas negeri bermula hari ini.Beliau juga mengingatkan orang ramai untuk melakukan ujian kendiri bagi mengesan jangkitan Covid-19 dengan lebih cepat supaya isolasi boleh dilakukan dengan lebih efektif dalam usaha memutuskan rangkaian jangkitan virus itu dalam komuniti.“Jika berkemampuan, kerap lakukan ujian kendiri Covid-19 terutamanya dengan kit di rumah sendiri yang dijual dengan harga berpatutan di farmasi dan dalam talian,” katanya dalam hantaran di Facebook hari ini.Bekas perdana menteri itu juga memuji pendirian kerajaan yang terus konsisten untuk memberi vaksin kepada seramai mungkin penduduk di negara ini sekali gus mengurangkan beban ke atas sektor kesihatan awam dan membolehkan lebih banyak sektor ekonomi dan sosial dibuka.“Kelonggaran hanya diberikan apabila risiko sektor dinilai, dan kerajaan sudah melaksanakan tanggungjawab sebaik mungkin dalam memberi suntikan vaksin kepada seramai mungkin penduduk di Malaysia,” katanya.Perdana Menteri Ismail Sabri Yaakob dalam sidang media khas semalam berkata kerajaan bersetuju membenarkan individu yang sudah lengkap vaksinasi Covid-19 melakukan pergerakan rentas negeri tanpa perlu mendapatkan kebenaran polis bermula hari ini.


MCA mahu jadi pembangkang

Presiden MCA, Wee Ka Siong hari ini mengulangi pendirian Barisan Nasional (BN) apabila parti itu bersedia untuk memainkan peranan sebagai pembangkang.
Beliau berkata, keputusan itu selepas MCA atau BN tidak mendapat mandat rakyat untuk membentuk kerajaan.
"MCA bersedia memainkan peranan sebagai parti pembangkang demi semak dan imbang kerajaan yang akan ditubuhkan kelak,"  katanya pada sidang media di Wisma MCA di Kuala Lumpur.
“Parti MCA menghormati dan menerima hakikat bahawa BN telah ditolak rakyat pada Pilihan Raya Umum ke-15 (PRU15) mengikut sistem demokrasi Parlimen.”
Sebelum ini, beberapa pemimpin BN termasuk Timbalan Presiden Umno Mohamad Hasan dan Naib Presiden Umno Ismail Sabri Yaakob berpandangan supaya BN wajar kekal sebagai pembangkang memandangkan gabungan politik itu tewas PRU15.
Ditanya mengenai kedudukan Perikatan Nasional (PN) dan Pakatan Harapan (PH) mengenai sokongan yang tidak mencukupi untuk membentuk kerajaan, Wee berkata itu bukan lagi masalah parti itu.
Katanya, MCA hanya akan meneruskan peranan sebagai pembangkang.
"Asas penubuhan MCA adalah untuk membela nasib rakyat tidak kira sebagai kerajaan mahupun pembangkang dan ini tidak sedikitpun membantutkan peranan MCA," tambahnya.


Hampir 15,000 penduduk Sabah terima bekalan elektrik dalam RMK-11

Sejumlah 14, 870 penduduk di negeri Sabah menerima liputan bekalan elektrik di bawah Rancangan Malaysia ke-11 (RMK-11) yang memberi keselesaan kepada penduduk luar bandar, kata Timbalan Menteri Pembangunan Luar Bandar Henry Sum.Katanya, sehingga akhir tahun ini, 3,066 daripada 380,106 penduduk di 13 rumah menerima bekalan elektrik tersebut manakala 11,579 penduduk atau 79% menerima bekalan air bersih dan terawat.“Kajian melalui kementerian memperuntukan RM4.8 bilion iaitu 19% daripada peruntukan keseluruhan luar bandar di bawah RMK-11 di bawah pembangunan infrastruktur Negeri Sabah.“Dianggarkan 11,579 terima bekalan air bersih, 14,780 rumah terima bekalan elektrik 24 jam dan 462.24km jalan disiapkan.“Apa penting untuk kelangsungan pembangunan infrastruktur luar bandar diperlukan rakyat, diharapkan Belanjawan 2021 dibentang oleh Yang Berhormat Menteri Kewangan pada 6 November nanti mendapat kelulusan di dewan mulia ini,” katanya dalam sesi soal jawab di Dewan Rakyat, hari ini.Beliau menjawab soalan Zakaria Mohd [email protected] (Bersatu-Libaran) berhubung peratusan dicapai untuk agenda pembangunan infra di negeri Sabah dan apakah tindakan kerajaan bagi menjamin pembangunan di Sabah.“Kajian melalui kementerian memperuntukan RM4.8 bilion iaitu 19% daripada peruntukan keseluruhan luar bandar di bawah RMK-11 di bawah pembangunan infrastruktur Negeri Sabah.Berhubung status projek infrastruktur asas luar bandar di negeri Sabah di bawah kementerian khususnya seperti projek jalan, bekalan api dan bekalan air, Henry berkata pelbagai projek sedang dan dalam pembinaan dalam memberi keselesaan kepada penduduk di luar bandar.Katanya, RM6.5 bilion diluluskan di bawah RMK-11 dan daripada 101 projek, 18 projek sedang dalam peringkat cadangan, 22 projek dalam pelantikan perunding dan reka bentuk dan tujuh projek dalam peringkat perolehan mananakala 26 projek dalam pembinaan dan 28 projek siap sepenuhnya.“Bagi pelaksanaan elektrik di luar bandar Sabah di bawah RMK-11, 15 projek diluluskan dengan kos RM3.6 bilion dan memberi manfaat kepada 9,588 rumah di pelbagai daerah di negeri Sabah. Daripada 15, dua dalam peringkat pelantikan perunding kajian kesesuaian. Sembilan projek dalam fasa pembinaan dan empat projek siap sepenuhnya.“Manakala bagi bekalan air di luar bandar negeri Sabah, 63 projek dilaksanakan oleh kementerian dengan kos keseluruhan RM2.4 bilion dan memberi manfaat kepada 34,078. Daripada 63 projek, 21 dalam peringkat pembinaan, 38 dalam peringkat reka bentuk dan empat projek siap.”


Jho Low mahu surat putera Arab Saudi dirahsiakan, kata bekas pegawai bank

Mahkamah Tinggi Kuala Lumpur hari ini diberitahu bahawa ahli perniagaan dalam buruan Low Taek Jho atau Jho Low mahu empat pucuk surat daripada seorang putera Arab Saudi yang kononnya menjanjikan sumbangan kepada Najib Razak dirahsiakan daripada pengetahuan umum.
Joanna Yu Ging Ping, 51, bekas pengurus perhubungan di AmBank mengesahkan perkara itu apabila ditunjukkan transkrip mesej Blackberry Messenger (BBM) bertarikh 23 Jun 2014 oleh timbalan pendakwa raya Gopal Sri Ram semasa perbicaraann kes rasuah dan pengubahan wang haram bekas perdana menteri itu melibatkan RM2.3 bilion milik 1Malaysia Development Berhad (1MDB).
Berdasarkan perbualan itu, ia menunjukkan Jho Low kononnya memberitahunya bahawa Najib telah mengarahkan “surat hadiah” daripada Putera Faisal Turki Al Saud tidak boleh didedahkan kepada orang ramai.
Ketika ditanya Sri Ram mengenai apa yang beliau fahami daripada mesej itu, Yu berkata surat tersebut untuk mengesahkan bahawa dana yang masuk ke dalam akaun Najib adalah hasil daripada sumbangan dari Arab.
Sri Ram: Apakah tujuan mesej itu?
Yu: Bahawa ia sepatutnya dianggap sebagai sulit.
Saksi itu berkata setiap kali akaun bank Najib terlebih pengeluaran, beliau akan memaklumkan sama ada kepada Nik Faisal Ariff Kamil (pemegang mandat) atau Jho Low supaya cek yang dikeluarkan Najib tidak dtolak kerana kekurangan wang dalam akaun.
Beliau berkata seorang individu yang dikenali sebagai Kee Kok Thiam kemudiannya akan memasukkan wang ke dalam akaun Najib yang kadangkala berjumlah ratusan ribu bagi memastikan cek boleh digunakan.
Apabila ditanya sama ada bank akan menolak cek dalam keadaan sedemikian, Yu menjawab: "Ini akaun perdana menteri, jadi kami akan usaha mendapatkan dana supaya nampak elok,”.
Beliau berkata Najib adalah penandatangan tunggal untuk cek dari akaunnya, dan Nik Faisal tidak mempunyai kuasa untuk mengeluarkan cek itu bagi pihak Najib.
Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung.


Kes baru catat 1,161 jangkitan, 3 lagi terkorban

1,161 kes baru Covid-19 direkodkan semalam menjadikan jumlah keseluruhan sebanyak 5,014,885 kes.
Sebanyak 1,562 pesakit turut dilaporkan sembuh, menjadikan jumlah keseluruhan kes sembuh sebanyak 4,961,287.
Ketika ini, 16,811 kes aktif direkodkan di mana 15,749 atau 93.7% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,004 (6%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 58 kes dan 34 daripadanya memerlukan bantuan alat pernafasan.
Tiga lagi kes kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,787 orang.


2 kluster di Sarawak dikesan akibat ziarah raya

Jabatan Kesihatan Negeri Sarawak telah mengisytiharkan empat kluster baru hari ini yang menyaksikan dua daripadanya adalah akibat pergerakan semasa sambutan Aidilfitri baru-baru ini.Jawatankuasa Pengurusan Bencana Negeri (JPBN) Sarawak memaklumkan kedua-dua kluster akibat ziarah raya itu dilaporkan di daerah Kuching manakala baki dua lagi melibatkan komuniti rumah panjang, masing-masing di Kanowit dan Pakan.Dalam kes Kluster Taman Sourabaya Indah di Kuching, seramai 34 orang daripada lima keluarga terdekat berkumpul di rumah kes indeks untuk sambutan Aidilfitri pada 13 Mei lepas.Menurut JPBN, sembilan kes telah dikesan positif Covid-19 manakala 22 didapati negatif dan tiga masih menunggu keputusan makmal.Kluster Jalan Jambatan Gantung, Kuching pula dikesan apabila kes indeks yang menetap di Jalan Jambatan Gantung telah melakukan kunjungan semasa sambutan Aidilfitri ke beberapa rumah di sekitar bandar raya ini.“Hasil saringan ke atas kontak rapat kepada kes ini termasuk ahli keluarga dan rumah yang telah dikunjungi, sebanyak sembilan kes telah dikesan positif Covid-19, 15 kes didapati negatif dan satu kes masih menunggu keputusan makmal,” menurut JPBN menerusi kenyataan hari ini.Selain itu, kluster Sungai Majau di Kanowit dikesan melibatkan komuniti sebuah rumah panjang di Nanga Setapang, Sungai Majau dengan 51 individu telah disaring dan 26 kes dikesan positif Covid-19 manakala 24 didapati negatif dan satu masih menunggu keputusan makmal.Kluster Bukit Temedak, Pakan juga berpunca daripada komuniti sebuah rumah panjang di Merampu, Bukit Temedak dengan sejumlah 88 individu telah disaring yang menyaksikan 30 kes dikesan positif Covid-19, 48 didapati negatif dan 10 masih menunggu keputusan makmal.JPBN turut bersetuju memperketat prosedur operasi standard (SOP) perintah kawalan pergerakan bersyarat (PKPB) di Sarawak selepas melihat kes positif yang masih tinggi serta penilaian risiko yang dibentangkan kementerian kesihatan.“Penguatkuasaan pindaan SOP PKPB tersebut akan bermula 25 Mei hingga 7 Jun. Maklumat pindaan berhubung SOP itu akan dipaparkan di laman sesawang Majlis Keselamatan Negara mulai esok,” menurut JPBN.Jumlah keseluruhan kes positif Covid-19 di Sarawak mencecah 42,283 dengan 663 kes baharu dicatatkan hari ini dengan tiga kematian sekali gus menjadikan jumlah keseluruhan korban akibat jangkitan itu kini 252 orang.


Perkhidmatan awam laksana BDR sepenuhnya, kata KSN

Perkhidmatan awam akan melaksanakan kaedah bekerja dari rumah (BDR) sepenuhnya susulan pengumuman pelaksanaan penutupan penuh sektor sosial dan ekonomi fasa pertama di seluruh negara, kata Ketua Setiausaha Negara Mohd Zuki Ali.Mohd Zuki berkata arahan itu tidak termasuk perkhidmatan barisan hadapan, keselamatan, pertahanan dan penguatkuasaan.Beliau berkata perintah itu bertujuan untuk mengurangkan perhubungan individu secara bersemuka bagi mengelakkan penularan pandemik Covid-19.“Semua mesyuarat dan perbincangan dilaksanakan secara dalam talian melalui medium yang selamat dan terjamin kerahsiaan serta tiada perjumpaan atau aktiviti fizikal dibenarkan.“Perkhidmatan kaunter ditutup dan segala urusan adalah melalui perkhidmatan dalam talian kecuali kaunter perkhidmatan kesihatan, balai polis dan di pintu-pintu masuk antarabangsa yang melibatkan perkastaman, imigresen serta kuarantin,” menurutnya dalam sebuah kenyataan.Mohd Zuki turut memaklumkan bahawa pelaksanaan BDR adalah berdasarkan Pekeliling Perkhidmatan Bilangan 5 Tahun 2020 – Dasar Bekerja Dari Rumah yang jelas memperincikan aspek-aspek yang perlu dipatuhi termasuk tidak boleh melaksanakan urusan peribadi dalam waktu bekerja.“Sebarang pelanggaran salah laku dalam pematuhan kepada BDR akan dikenakan tindakan tatatertib di bawah P.U (A) 395 – Peraturan Pegawai Awam (Kelakuan dan Tatatertib) 1993,” katanya.Bagaimanapun, beliau berkata kehadiran ke pejabat hanya boleh dibenarkan bagi proses kerja yang tidak boleh dilaksanakan secara BDR dengan tidak melebihi kapasiti 20% di pejabat.Antara urusan yang dibenarkan kehadiran di pejabat ialah pembayaran kontrak, invois atau gaji, pembayaran atau pengagihan bantuan bulanan dan berkala kepada rakyat, penyelenggaraan atau keselamatan permis dan pengurusan teknikal ICT bagi tujuan penyelenggaraan sistem serta mesyuarat dalam talian.Turut dibenarkan penyediaan kertas atau dokumen melibatkan jemaah menteri, penggiliran kakitangan bagi tempoh maksimun empat jam dan kehadiran ke pejabat perlu disertai dengan dokumen arahan rasmi dan pas pekerja.Mohd Zuki juga berkata pemantauan akan dilaksanakan dari semasa ke semasa dan tindakan sewajarnya akan diambil sekiranya berlaku sebarang ketidakpatuhan kepada arahan yang dikeluarkan.“Sebarang pengecualian arahan itu perlu mendapat kelulusan Pejabat KSN,” katanya.


Sorry.


Peniaga kreatif alternatif bawah payung ‘Zhongshan Building’ harap pandemik segera berakhir

Terletak di Jalan Rotan, Kampung Attap, di tengah bandar raya Kuala Lumpur, bangunan empat tingkat bercat serba putih Zhongshan Building merupakan salah satu hab seni dan budaya yang terdapat di ibu kota.Di dalamnya terdapat ramai anak muda kreatif dan yang menjadi pengusaha kepada pelbagai medium kesenian termasuk ilmu pengetahuan iaitu buku terpakai.Antara yang terdapat di sana adalah Tandang Store, Bogus Merchandise, Balai Buku Raya, Tommy Le Baker, Malaysia Design Archive, Kok Far Tea, Tintabudi dan Rumah Attap Library.Berdasarkan sejarah, bangunan ini sebenarnya milik Selangor Zhongshan Association yang mendapat bantuan  geran Think City untuk dibaik pulih semula dan kini menghimpunkan ramai anak muda kreatif, pemuzik alternatif, pusat kajian, perpustakaan, kedai buku, pusat percetakan baju, kedai muzik, kafe dan galeri seni.Dibina sekitar 50-an, bangunan memperoleh nafas baru atau dijjenamakan semula pada November 2014.Mereka mendapat geran dari Think City, yang merupakan anak syarikat kepada Khazanah Nasional Berhad.Think City menyediakan geran RM10 juta dengan setiap pemohon boleh menerima geran antara RM10,000 hingga RM200,000 berdasarkan idea atau program komuniti yang diketengahkan.Antara buku yang dipamerkan di Balai Buku Raya.Fokus mereka adalah mengekalkan bangunan bersejarah dalam sesebuah bandar dan dipulihara bagi menjadikannya ikon baru.Di era wabak pandemik Covid-19 yang angkanya sehingga sekarang masih tinggi, pengusaha Zhongshan Building juga turut terjejas.MalaysiaNow sempat bertemu beberapa pengusaha di sana untuk bertanyakan apakah cabaran yang mereka hadapi sepanjang penularan Covid-19, salah seorang daripadanya Nor Azlen, 45.Azlen, pemilik Balai Buku Raya berkata pendapatannya kini cukup terjejas ekoran kedai buku yang dimiliki tidak dikunjungi orang.“Kalau diikutkan sejak bermulanya perintah kawalan pergerakan (PKP) perniagaan sudah agak perlahan, cuma cukup-cukup untuk hidup sahaja,” katanya.“Walapun saya cuba menjual buku secara dalam talian, namun sambutannya tidak seberapa.”Nor Azlen menjalankan perniagaannya secara dalam talian sepanjang pandemik Covid-19.Sebelum penularan wabak, Azlen memberitahu dia akan berdagang di Amcorp Mall pada hari minggu, namun sumber kewangan kini terjejas gara-gara tidak boleh bergerak untuk berniaga kecuali di kedai.Azlen menambah, lebih-lebih lagi buku bukanlah barangan harian seperti makanan, malah masih ramai orang tidak mengetahui kewujudan kedainya.Selain Balai Buku Raya, terdapat sebuah lagi kedai yang memiliki koleksi senarai yang tidak kurang hebat iaitu Tinta Budi.Balai Buku Raya menawarkan buku-buku terpakai atau baru, khususnya buku sastera berbahasa Melayu dalam bentuk penulisan yang beragam.Selain itu mereka turut memiliki buku berbahasa Inggeris sama ada sastera atau berkaitan Malaysia yang sesuai dengan citarasa pencinta buku.Sementara itu, pemilik kedai cetakan baju dan skrin Bogus Merchandise, Syahnan Anuar, 29, pula berpandangan  setakat ini sambutan masih ada cuma tidak semeriah sebelum Covid-19.Pemilik kedai cetak baju dan skrin Bogus Merchandise, Syahnan Anuar mahu bekerja seperti biasa seperti sebelum pandemik melanda negara.Namun lelaki asal Machang, Kelantan itu menyatakan, setakat ini kewangannya masih stabil dan mampu membayar gaji pekerja seramai tiga orang.“Cuma yang saya harapkan adalah pandemik ini segera berakhir, supaya semua orang dapat bekerja seperti biasa dan dapat meneruskan hidup.”Bogus sebelum ini pernah diundang untuk membuat bengkel atau kelas percetakan baju antaranya dengan kafe Feeka yang beroperasi di Changkat Bukit Bintang, butik Ralph Lauren, penyanyi Zee Avi, kumpulan folk Indonesia Silampukau, Dapur Jalanan, Alena Murang, Agensi Pembangunan Ekonomi Budaya Malaysia (Cendana) dan pelbagai lagi.


Warga Britain dipenjara 6 minggu tidak pakai pelitup muka di Singapura

Seeorang warga Britain yang dirakam dalam sebuah video tidak memakai pelitup muka ketika menaiki tren MRT di Singapura awal tahun ini dijatuhi hukuman penjara selama enam minggu selepas mahkamah mensabitkan beberapa pertuduhan termasuk melakukan gangguan dan kacau ganggu awam.Dalam sebuah insiden yang berlaku sebelum 8 Mei, Berjamin Glynn, 40 dilaporkan telah memberitahu penumpang-penumpang lain yang dia “tidak akan memakai pelitup muka.”Menurut The Straits Times, pegawai polis pergi ke rumahnya untuk memastikan dia adalah orang yang dirakam klip tersebut, dia berkata kepada pegawai bahawa Covid-19 adalah berita palsu dan vaksin “tidak baik untuk kesihatan manusia”.Mereka turut berkata beliau menolak untuk ditahan dan memberi amaran dirinya adalah seorang peninju dan dia boleh “mengalahkan mereka”.Glynn berhujah pertuduhan itu tidak tertakluk kepada dirinya kerana dia adalah seorang “yang berdaulat”.Bagaimanapun beliau disabitkan dua kesalahan di bawah Akta Langkah-Langkah Sementara Covid-19 di Singapore berkenaan gangguan dan mengacau ketenteraman awam.Mahkamah mensabitkan keempat-empat kesalahan yang didakwa.Singapura telah mengambil pendirian keras terhadap mereka yang mengingkari langkah-langkah kesihatan Covid-19, termasuk pelaksanaan hukuman penjara dan denda.Pada Mei, Singpura melarang enam warga Britain daripada bekerja di negara itu selepas mereka melanggar undang-undang virus dengan mengadakan parti dalam sebuah kapal.Pada Jun lalu tahun lalu, ia turut melarang empat lelaki Britain daripada bekerja selepas pergi ke sebuah pub melanggar undang-undang perintah sekatan Covid-19.Singapura telah melaporkan lebih dari 65,000 kes dan 42 kematian setakat 11 Ogos lalu.


Muharram bulan soteriologi

Sebaik sahaja kita melangkah masuk ke bulan Muharram, ada satu hal yang perlu kita renungkan.Dalam hal ini secara khusus, kita yang dimaksudkan adalah orang Islam.Bulan Muharram adalah bulan yang mana kita diberi peluang membuat penebusan, dan di mana kita dapat mengertikan falsafah keselamatan.Secara umumnya, saya juga percaya Muharram adalah bulan untuk umat lain juga.Begini, saya melihat Muharram adalah bulan soteriologi.Malah Islam adalah agama dan cara hidup yang semuanya mengenai soteriologi; sebuah cara hidup yang mengajarkan kita penebusan dan keselamatan di mana kita akan diberi bantuan oleh seorang penyelamat.Oleh sebab itulah orang Islam diberi peluang untuk mengimani para Nabi dan Rasul.Nabi Muhammad adalah Rasul terakhir yang merupakan keselamatan, penyelamat, dan juga panduan rujukan untuk umat terkemudian.Di dalam rukun iman, orang Islam juga diperkenalkan dengan doktrin keselamatan ini.Bahawa di hari akhirat kelak akan ada perbicaraan atas apa kelakuan, tindak-tanduk dan perbuatan kita di dunia.Untuk itu, jika kita tiada kepercayaan kepada keselamatan dan penyelamat, maka tentulah umat akan hanyut di hari akhirat.Keselamatan dan penyelamat ini tentulah ada pada seorang manusia atau insan yang diberikan cahaya dan kebenaran untuk memandu manusia terbanyak.Umat beragama, yakni agama pun, meyakini akan ada seorang penyelamat pasti datang membawa keluar manusia dari kesengsaraan.Maka yang saya maksudkan dengan “soteriology” ini tidak lain tidak bukan adalah doktrin adanya penyelamat akan menjelma dan kembali menyelamatkan umat manusia daripada kenanaran dan kebingungan setelah sekian lama wali kutub yang terbesar iaitu Rasulullah itu wafat.Sesungguhnya doktrin soteriologi ini ada dalam semua kepercayaan dan agama.Saya ingin meyakini sedemikian.Kristian misalnya menanti semula al-Masih.Cuma perbezaannya ialah penyelamat dan keselamatan dalam agama Islam itu terbungkus dalam gagasan tauhid atau “monotheism”, juga kenabian dan keimanan di hari akhirat kelak.Saya yakin doktrin ini ada dalam semua agama lain yang mana akan menjadikan pengikutnya berdisiplin, baik, dan boleh hidup rukun.Ini kerana apa yang kita lakukan di muka bumi hari ini semuanya akan dinilai.Pun, bagaimanakah “salvation” atau soteriologi ini dapat dicapai.Brian Christopher Smith seorang yang banyak mengkaji perihal sufisme; dalam sebuah kerja akademiknya, “A Road Less Traveled: Soteriology in Islam” menyatakan keselamatan itu ada berbentuk peribadi, ada juga yang dibuat secara kumpulan.Kadang-kala akan ada satu upacara atau ritual dengan satu kod moral dilakukan secara bersama dengan harapan ia akan menarik magnet kuasa mistis.Ia merupakan satu bentuk tawassul atau “intercession” di mana penyelamat akan memandang kepada mereka yang meneriakinya.Smith menulis begini:“How is salvation achieved? Responses to this question vary from one religious system to another. In some cases, one earns the improved condition of salvation as a result of one’s actions. In such a case one earns salvation through self-effort (for example, personal good deeds) or group effort (for example, participation in a collective ritual). Often in soteriologies one finds that whatever a person or group does affects the realization or attainment of salvation. For example, a community might engage in rituals or ceremonies or follow a specified moral code. An individual might lead a life of asceticism or submit himself or herself to a divine power. Whatever the specification(s), if performed, the none can expect to achieve salvation. In other cases, the gratuitous help of another, like a savior or intercessor, might be the source of salvation. In other cases, salvation is a matter of coupling actions with specific beliefs. In order to attain salvation, therefore, one might be required to accept certain propositions.”Bentuk tawassul atau permintaan keselamatan ini, misalnya dilakukan oleh seorang Islam setiap kali ia bersembahyang.Di dalam selawat sembahyangnya, ada pujian dan permintaan keselamatan kepada Nabi Muhammad dan keluarganya (atau ali Muhammad).Kadang-kala selawat ini menjadi zikir dan upacara di luar sembahyang, dalam bentuk jamak iaitu selawat perdana.Satu harapan akan adanya penyelamat memandang mereka.Meskipun ya, hadir sama dalam selawat perdana itu ialah pemimpin rasuah dan khianat.Dalam tradisi kesufian, mereka yang mendambakan keselamatan akan melakukannya dengan cara berzikir, baik secara perseorangan, atau berkumpulan.Tentu sahaja di zaman wahabi penuh mengisi kocek dan saku kerajaan, akan ada agamawan yang senyum senget membaca atau mendengarkan perihal doktrin soteriologi ini, apatah lagi pula menyebutkan hal seperti selawat, tawassul dan juga keluarga Nabi Muhammad.Di sinilah ada pertemuan antara masyarakat Sufi dan Syiah, yang pada bulan Muharram ini juga mencari “salvation” atau soteriologi itu.Dalam kalangan orang Syiah, Muharram adalah bulan mereka mendambakan keselamatan dan meneriaki menangisi penyelamat mereka yang terkorban di medan Karbala.Penyelamat mereka itu, Hussein; cucundanya Nabi Muhammad adalah bahagian dari ali Muhammad.Yang mana ali Muhammad terangkum dalam selawat sembahyang semua umat Islam samada Sunni, Sufi atau Syiah, nah Hussein adalah seorang pejuang keadilan sosial terbesar.Makanya, dalam doktrin Syiah, penyelamat mereka itu bukan seorang yang tidak tahu dan tidak dikenali.Bukan pula wali yang tiada kesucian.Doktrin Syiah mengajarkan, penyelamat itu adalah Saidina Hussein yang syahid dibunuh bersama kawan dan ahli keluarganya.Untuk beroleh keselamatan di hari akhirat, perlawanan menuntut hak dan reformasi total adalah langkah atau cara yang diperkenalkan oleh penghulu pemuda di syurga itu.Orang Syiah percaya Hussein meskipun terbunuh, baginda adalah keselamatan dan akan memberikan syafaat di hari akhirat kelak.Justeru, tawassul dan memanggil nama Hussein di bulan Muharram adalah satu yang penting.Tidaklah menghairankan jika orang Syiah berduyun-duyun ke Karbala dan mengharapkan keselamatan.Tentulah aneh, penyelamat Syiah ini adalah seorang yang terkorban atau terbunuh.Akan tetapi pengorbanan Saidina Hussein menurut doktrin Syiah adalah puncanya mereka beroleh cara hidup dan agama yang kudus seperti diwarisi daripada Nabi Muhammad.Ini setelah agama Islam dicemari dengan tindak-tanduk pemerintah gila kuasa dan agamawan yang terperosok di celah saku dunia.Justeru, tangisan dengan harapan penyelamat mereka yang syahid itu akan kelak memberikan mereka keselamatan di hari akhirat lantas menjadi sumber dan tiang soteriologi mereka.Di tengah-tengah itu, di sinilah pertemuannya Sufisme dan Syiahisme yang pernah disaksikan oleh alam Melayu (lebih tepat Riau-Johor) sebelum ketibaan kaum Wahabi di awal abad ke-19.Tradisi soteriologi ini menjelma dalam bentuk bacaan syair, persembahan boria, perarakan tabut, bacaan Hikayat Muhammad Hanafiyyah, tari dabus dan seribu satu macam lagi pendekatan mengingat tragedi yang pernah menimpa keluarga Nabi Muhammad tersebut.Namun semua seni budaya ini sudah tidak lagi dikenang, malah kehilangan fungsinya.Muharram adalah bulan mengharapkan keselamatan.Ini kerana pengamal Sufi dan Syiah percaya, untuk apa berselawat di dalam sembahyang kepada Nabi Muhammad (dan ali Muhammad) jika tidak mengimani mereka sebagai penyelamat?Juga, dalam kemeranaan ekoran wabak yang nampaknya entah bila akan padam, tentulah seorang penyelamat didambakan.


Bicara kes 1MDB Najib bersambung hari ini

Setelah hampir empat bulan ditangguhkan, perbicaraan kes bekas perdana menteri Najib Razak melibatkan dana 1Malaysia Development Berhad (1MDB) akan bermula di Mahkamah Tinggi Kuala Lumpur pagi ini.Perbicaraan di hadapan Hakim Collin Lawrence Sequerah akan bersambung dengan saksi pendakwaan ke-10 iaitu bekas ketua pegawai eksekutif 1MDB, Mohd Hazem Abdul Rahman akan disoal balas oleh peguam Muhammad Shafee Abdullah yang mengetuai pasukan pembelaan.Mohd Hazem, 47,  mula memberi keterangan pada 14 September tahun lalu.Najib, 67, didakwa terhadap empat pertuduhan menyalahgunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.Mahkamah menetapkan 4 hingga 7 Januari, 25 – 27 Januari;  2 hingga 4 Februari, 8 – 11 Februari, 15 – 18 Februari; 5 – 8 April, 19 – 22 April, 26 – 28 April; 3 – 6 Mei, 17 – 20 Mei, 24 – 27 Mei; 1 – 3 Jun, 8 – 10 Jun, 21 – 24 Jun, 28 – 30 Jun dan 5 – 8 Julai untuk perbicaraan kes itu.Sebelum ini,  petugas media dikehendaki mengambil pas khas untuk memasuki mahkamah terbuka dan dua bilik video yang dikenali sebagai ‘video link’ yang memaparkan perbicaraan secara langsung.Bagaimanapun, sejak pandemik Covid-19 Mac tahun lalu, pihak pengurusan mahkamah mengehadkan jumlah media bagi mahkamah terbuka dan bilik video kepada masing-masing 10 orang.


Anwar perlu buktikan sokongan majoriti, kata Muhyiddin

Perdana menteri ke-10, Anwar Ibrahim perlu mengemukakan bukti di Parlimen menerusi akuan bersumpah (SD) bahawa beliau mempunyai sokongan majoriti ahli-ahli Dewan Rakyat seperti yang diminta oleh speaker Dewan Rakyat.
Pengerusi Perikatan Nasional (PN), Muhyiddin Yassin berkata, ia bagi menoktahkan sebarang keraguan terhadap keabsahan beliau sebagai perdana menteri.
"Hari ini Istana Negara telah mengeluarkan kenyataan bahawa Anwar Ibrahim dikatakan mempunyai sokongan ahli-ahli Dewan Rakyat dilantik menjadi perdana menteri.
"Demi keyakinan rakyat dan keabsahan Anwar sebagai perdana menteri, adalah sewajarnya beliau membuktikan bahawa beliau mempunyai sokongan majoriti ahli-ahli Dewan Rakyat.
“Ini hendaklah dibuktikan melalui proses yang telah ditetapkan Yang di-pertua Dewan Rakyat iaitu dengan mengemukakan surat akuan berkanun," katanya pada sidang media di ibu pejabat PN di Kuala Lumpur hari ini.
Pengerusi Pakatan Harapan (PH), Anwar Ibrahim dilantik menjadi perdana menteri ke-10 hari ini setelah Yang di-Pertuan Agong bermesyuarat dengan Majlis Raja-Raja.
Muhyiddin merujuk kepada surat speaker Dewan Rakyat sebelum ini yang mahu ketua-ketua parti mengemukakan sokongan ahli-ahli Parlimen dan menamakan seorang daripada mereka untuk diberi kepercayaan menjadi perdana menteri menerusi akuan berkanun.
Dokumen-dokumen tersebut perlu dihantar ke Istana Negara pada 21 November 2.00 petang yang mana tarikh itu kemudiannya dianjak untuk tempoh 24 jam.
Beliau turut ditanya sama ada PN akan mengemukakan usul undi tidak percaya di Parlimen selepas ini.
"Kita nak tengok dahulu, bagi dia peluang. Sebab disebut mesti ada akuan bersumpah (SD),” tambahnya.
Menurut ahli Parlimen Pagoh itu, sokongan terhadap calon perdana menteri mesti dibuktikan menerusi SD dan bukan “surat daripada langit”.
Beliau dipercayai merujuk kepada surat pengerusi Barisan Nasional (BN) Ahmad Zahid Hamidi kepada Istana Negara yang menyokong Anwar sebagai perdana menteri, meskipun tanpa dipersetujui oleh parti-parti komponen lain.
Sebelum ini, PN menolak cadangan membentuk kerajaan gabungan dengan PH.
Kedua-dua gabungan itu mempunyai jumlah kerusi paling besar daripada gabungan-gabungan lain.


Intel bakal labur RM30 bilion, bina kilang baru di Malaysia

Intel Corp akan melabur lebih dari AS$7 bilion bagi membina kilang pamasangan dan ujian cip yang baru di Malaysia, kata ketua eksekutifnya, Pat Gelsinger pada Khamis.Pembinaan itu akan memperluaskan pembuatan produk syarikatnya dalam negara ini susulan kekurangan bekalan semikonduktor dunia.Kilang bagi proses pemasangan cip di Malaysia itu dijangka memulakan operasi pembuatannya pada 2024.Pelaburan RM30 juta (AS$7.10 bilion) itu juga dijangka akan mencipta 4,000 peluang kerja di syarikat tersebut selain 5,000 peluang kerja pembinaan dalam negara, kata kerajaan.Bulan lalu, AS dan Malaysia berkata kedua-dua negara merancang untuk menandatangani sebuah persetujuan awal tahun depan bagi menambah baik ketelusan, daya tahan dan keselamatan dalam sektor rangkaian bekalan semikonduktor.Kekurangan bekalan semikonduktor di peringkat global sebahagiannya berpunca daripada permintaan tinggi terhadap barangan elektronik sepanjang pandemik dan gangguan terhadap rangkaian bekalannya.Situasi itu turut menyebabkan kilang pembuatan kereta mengurangkan pengeluaran selain turut menyaksikan penangguhan penghantaran telefon pintar keluaran beberapa syarikat termasuk Apple Inc.Industri pemasangan cip Malaysia menyumbang lebih dari 10% perdagangan antarabangsa bernilai lebih AS$20 bilion, ia memberikan amaran kekurangan bekalan akan berlaku selama dua tahun.“Perkembangan ini sememangnya tepat pada masanya memandangkan permintaan global yang meningkat didorong kekurangan bekalan cip dan potensi cabaran yang bakal timbul sejak pemulihan wabak secara global,” kata Menteri Perdagangan Antarabangsa dan Industri Mohamed Azmin Ali dalam satu kenyataan.Intel membuka kilang pembuatan produknya di luar AS pada 1972 di Pulau Pinang.Ia terletak di tapak berkeluasan lima ekar.Pada 1975, kemudahan itu memberi pekerjaan kepada 1,000 orang dan menjadi kilang penting dalam rangkaian pembuatan produknya.


Mengapa rayu untuk nafikan taraf kerakyatan adil, kumpulan peguam soal kerajaan

Kumpulan hak asasi Lawyers for Liberty (LFL) hari ini menyelar langkah kerajaan mengemukakan rayuan terhadap keputusan mahkamah yang membenarkan kerakyatan automatik bagi bayi yang dilahirkan di luar negara dari ibu warga Malaysia, mengatakan tidak sepatutnya wujud diskriminasi gender dalam pelaksanaan undang-undang negara.Dalam sebuah kenyataan, Koordinator LFL Zaid Malek memetik dakwaan menteri dalam negeri sebelum ini yang mengatakan pemberian taraf kerakyatan kepada anak yang dilahirkan di luar negara boleh mengancam keselamatan negara dan kedaulatannya kerana mereka mungkin mendapat dua kerakyatan.“Satu hal yang tak masuk akal untuk bayangkan kanak-kanak boleh menjadi ancaman kepada keselamatan negara dengan alasan-alasan tersebut,” katanya.“Ini bukan alasan yang baik untuk menafikan hak wanita Malaysia untuk memilih kerakyatan anak-anak mereka, terutama kebimbangan yang sama tidak terpakai pada lelaki warga Malaysia yang berkahwin dengan wanita asing, di mana anak-anak mereka boleh mendapat salah satu daripada negara ibu bapanya.”9 September lalu Mahkamah Tinggi Kuala Lumpur memutuskan anak kelahiran luar negara wanita Malaysia yang berkahwin dengan lelaki asing berhak untu mendapat kerakyatan secara automatik.Hakim Akhtar Tahir berkata wanita warga Malaysia yang berkahwin dengan lelaki asing memiliki hak yang sama dengan lelaki yang berkahwin dengan wanita asing.Saman tersebut difailkan kumpulan hak asasi Family Frontiers dan enam wanita warga Malaysia yang berkahwin dengan lelaki warga asing, pada 18 Disember tahun lalu.Mereka menuntut enam perintah mahkamah termasuk pengisytiharan Artikel 8 (2) Perlembagaan Persekutuan yang dibaca bersama dengan Artikel 14 (1) (b) Perlembagaan Persekutuan yang tidak bercanggah dengan Bahagian (1) (b) Bahagian II Jadual Kedua Perlembagaan Persekutuan bagi memasukkan bayi kepada ibu warga Malaysia yang dilahirkan di luar negara boleh mendapat kerakyatan secara automatik.Zaid berkata “tafsiran sempit” peruntukan undang-undang tersebut telah menyebabkan ramai kaum ibu warga Malaysia terpaksa “hidup dalam kebimbangan jika anak-anak mereka mungkin hidup tanpa pengiktirafan kerakyatan”.“Pertimbangan yang lebih besar juga perlu difikirkan berhubung kesan terhadap masa depan anak tersebut jika dibiar tanpa kewarganegaraan disebabkan tafsiran berdasarkan gender terhadap Perlembagaan,” tambahnya.Beliau turut berkata Malaysia adalah salah sebuah dari 25 negara yang meneruskan diskriminasi terhadap wanita dalam undang-undang kewarganegaraannya.Justeru beliau menggesa kerajaan untuk membatalkan rayuannya terhadap penghakiman Mahkamah Tinggi tersebut.“Keputusan kerajaan memanjangkan kesukaran dihadapi ibu-ibu di Malaysia yang berkahwin dengan pasangan asing ketika mendapatkan kerakyatan Malaysia bagi anak yang dilahirkan di luar negara tidak boleh diterima,” katanya.“Kami percaya Mahkamah Tinggi tidak khilaf ketika membaca Perkara 8 and Perkara 14(1)(b) Perlembagaan Persekutuan secara bersama kerana tidak ada diskriminasi gender dalam pelaksanaan undang-undang kita.“Ini adalah masanya Malaysia terus jalan ke hadapan menyertai majoriti negara lain dalam mengiktiraf ibu bapa, tanpa mengira gender, harus memiliki hak untuk mewariskan kerakyatan kepada anak-anak mereka.”


Nyawa, kelangsungan hidup terancam dengan kejadian tanah runtuh di Cameron Highlands

Penduduk di Cameron Highlands dan kawasan sekitarnya menzahirkan kebimbangan terhadap kelangsungan perniagaan dan kehidupan mereka berikutan kejadian tanah runtuh yang mengorbankan dua nyawa di jalan Simpang Pulai menuju Cameron Highlands pada 2 Disember.Menurut Tok Batin Kampung Pawong, Ismail Baloh, kejadian tanah runtuh itu menggemparkan masyarakat Orang Asli di kampung itu memandangkan kawasan kejadian hanya dua kilometer dari kampung tersebut.“Kebetulan saya hendak ke pejabat di Batu Gajah, bila saya keluar pada hari itu, ada nampak dua jentera bomba.“Beberapa minit kemudian baru saya tahu ada kejadian tanah runtuh,” katanya kepada MalaysiaNow.Kampung Pawong, penempatan Orang Asli yang mempunyai kira-kira 29 isi rumah berdepan dengan kemungkinan bencana alam yang lebih buruk.Dua kenderaan tertimbus dalam kejadian tanah runtuh itu membabitkan kematian seorang pemandu lori dan seorang pemandu Toyota Vellfire.Katanya, insiden terbaru itu merisaukan pihaknya kerana kejadian tanah runtuh semakin dekat dengan kampung tersebut.Tanah runtuh kebiasaan terjadi di kawasan yang lebih jauh, kira-kira empat kilometer daripada kampung tersebut.Kampung itu, yang mempunyai kira-kira 29 isi rumah juga pernah mengalami rekahan tanah beberapa tahun kebelakangan ini.“Kami di sini risau sebab kawasan ini banyak cerun. Apa-apa projek pun yang sedang dijalankan, berisiko kepada Orang Asli,”katanya.Selain bimbangkan keselamatan diri, katanya punca pendapatan golongan muda Orang Asli turut terjejas apabila jalan ke Cameron Highlands ditutup buat sementara waktu bagi kerja-kerja pembaikan.“Sumber pendapatan mereka di atas sana (Cameron), bila tutup jalan, terjejas sikit pendapatan harian mereka yang berulang-alik dari kampung ke Cameron.” jelasnya.Beberapa hari selepas kejadian pertama, tanah runtuh kedua dilaporkan di Brinchang sehingga merosakkan dua kenderaan.Seorang pemilik inap desa atau homestay di Tanah Rata terpaksa berdepan dengan beberapa pembatalan selepas kejadian itu.“Bila kami (pemilik inap desa) dapat tahu ada runtuhan, kami berharap tiada tetamu yang batalkan tempahan kerana semua orang sedang dalam fasa pemulihan.“Ada juga yang saya dapat pujuk untuk teruskan tempahan atau sekurang-kurangnya pinda tarikh sahaja“Ini kerana beberapa tempahan itu membabitkan jumlah rumah yang banyak,” kata Muhammad Azmir Abdul Rahman kepada MalaysiaNow.Kerja-kerja pembaikan dilakukan selepas rekahan tanah di kampung itu pada 2018. Kegusaran Ismail mempunyai asasnya apabila tanah runtuh berlaku semakin hampir dengan lokasi kampung berkenaan.Katanya, meskipun memahami ketakutan pengunjung, dia dan pemilik inap desa akan memaklumkan kepada tetamu mengenai jalan lain untuk ke atas tanpa perlu melalui Simpang Pulai.Kata Azmir, runtuhan tanah kali ini memang menakutkan orang luar kerana mengakibatkan kematian.Sebelum ini katanya, ada runtuhan namun tidak terlalu serius, malah jalan tempat berlaku tanah runtuh juga boleh dibuka selepas beberapa jam.Sementara itu, penasihat kumpulan alam sekitar Sahabat Alam Malaysia, Meor Razak Meor Abdul Rahman ketika mengulas mengenai kejadian itu berkata, pergerakan tanah di atas bukit secara semula jadi berlaku apabila kadar curahan hujan yang tinggi atau dipengaruhi oleh kerja-kerja tanah untuk tujuan pertanian di kawasan berhampiran.“Ciri-ciri geofizikal kawasan berbukit adalah merupakan kawasan sensitif kepada sebarang kegiatan yang melibatkan pengubahan tanah sedia ada kerana struktur tanah mudah terhakis.“Kegiatan pegubahan tanah yang ketara kepada lain-lain penggunaan menyebabkan permukaan tanah terdedah kepada air larian permukaan dan hakisan lereng semasa hujan lebat yang boleh berlakunya banjir lumpur,” katanya.Sebelum itu, pada 2018, Sultan Perak, Sultan Nazrin Shah menitahkan semua aktiviti di kawasan tanah tinggi yang bersempadan dengan Cameron Highlands perlu dihentikan.Namun kata Meor, titah itu seakan tidak diendahkan.“Selepas itu ada juga aktiviti kerja-kerja tanah untuk tujuan pertanian berskala besar di kawasan berhampiran sehingga menimbulkan gangguan kepada kehidupan masyarakat Orang Asli di kawasan berhampiran.”Ismail yang berharap agar tiada lagi kejadian yang tidak diingini itu berkata, dia mahu agar pihak berwajib memantau apa sahaja penerokaan tanah dan projek pembangunan, selain menguatkuasakan undang-undang.“Pihak berwajib janganlah mempersendakan apa yang dianugerahkan Allah. jangan salah guna apa yang diberikan kepada kita.“Bersyukur dengan apa yang kita dapat, cukuplah,” katanya.


BN setuju pertahan kerajaan campuran

Mesyuarat Dewan Tertinggi Barisan Nasional (BN) sebulat suara bersetuju mempertahankan kerajaan campuran yang turut dianggotai oleh gabungan itu.
Setiausaha Agung BN Zambry Abd Kadir berkata mesyuarat semalam yang dipengerusikan Timbalan Perdana Menteri Ahmad Zahid Hamidi yang juga Pengerusi BN, dihadiri semua parti komponen BN di Pusat Dagangan Dunia Kuala Lumpur (WTC KL).
Beliau berkata mesyuarat membuat ketetapan untuk komited bersama-sama membangunkan agenda polisi rakyat terus dilaksanakan dan menyeru semua pemimpin daripada pelbagai lapisan masyarakat menjaga perpaduan serta keharmonian agar kestabilan politik dapat dijamin.
"Dewan Tertinggi BN juga telah dimaklumkan secara mendalam persiapan parti bagi menghadapi Pilihan Raya enam negeri iaitu Kedah, Pulau Pinang, Kelantan, Terengganu, Selangor dan Negeri Sembilan.
"Perbincangan juga melibatkan model kerjasama antara BN bersama parti-parti dalam Kerajaan Perpaduan," katanya dalam kenyataan yang dikongsi di laman Facebook BN.
Selain itu, Zambry berkata Dewan Tertinggi BN juga bersetuju untuk mengambil bahagian dalam Konvensyen Nasional Kerajaan Perpaduan pada 14 Mei ini di WTC KL.
Pada mesyuarat itu, parti komponen melalui Presiden masing-masing merakamkan ucapan tahniah kepada Zahid dan Mohamad Hasan kerana menang jawatan Presiden Umno dan Timbalan Presiden Umno tanpa bertanding dalam pemilihan Umno sesi 2023-2026.
Selain itu, ucapan tahniah juga dirakamkan kepada seluruh kepimpinan Majlis Tertinggi serta Kepimpinan Umno setiap peringkat atas kemenangan pada pemilihan itu.
Menurut Zambry, Mesyuarat Dewan Tertinggi turut bersetuju dengan pelantikan Johari Abdul Ghani sebagai Bendahari Agung BN; Dr Muhamad Akmal Saleh serta Nurul Amal Mohd Fauzi masing-masing sebagai wakil Pergerakan Pemuda dan Puteri.
Turut dilantik pengganti wakil Umno dan Parti Bersatu Rakyat Sabah (PBRS) ke Dewan Tertinggi iaitu Menteri Besar Pahang Wan Rosdy Wan Ismail; Menteri Pendidikan Tinggi Mohamed Khaled Nordin dan Ketua Penerangan PBRS Fredie Sua.
Mesyuarat juga mengumumkan pelantikan Jawatankuasa Penyelaras Negeri serta bahagian.


Hanya 50 jemaah dibenarkan solat Jumaat di Kedah

Pelaksanaan solat Jumaat di Kedah hanya dibenarkan dengan maksimum 50 jemaah tidak termasuk pegawai dan ahli jawatankuasa masjid dalam tempoh Perintah Kawalan Pergerakan (PKP) yang akan berkuat kuasa di negeri itu mulai Jumaat ini.Pengarah Jabatan Hal Ehwal Agama Islam Negeri Kedah (Jheaik) Mohd Yusri Md Daud berkata bagi solat fardu pula, hanya lima pegawai atau ahli jawatankuasa masjid dan surau dibenarkan mendirikan solat secara berjemaah.“Jawatankuasa masjid serta surau bertanggungjawab membuat ketetapan bersesuaian berkaitan pemilihan ahli kariah yang dibenarkan serta hal ehwal pengurusan jemaah dalam memastikan kelancaran pelaksanaan ibadah solat Jumaat dan solat fardu berjemaah di masjid serta surau,” katanya dalam kenyataan  hari ini.Beliau berkata individu berusia 12 tahun ke bawah serta mereka yang tidak memakai pelitup muka atau tidak membawa sejadah sendiri tidak boleh dibenarkan memasuki premis masjid atau surau.Solat Jumaat tidak harus melebihi 45 minit bermula dari azan hingga selesai solat, sementara solat fardu pula diselesaikan dalam tempoh 20 minit, katanya.Program keagamaan dan majlis ilmu serta aktiviti sosial dan kemasyarakatan seperti kenduri dan gotong-royong juga tidak dibenarkan.“Pengurusan jenazah (bukan Covid-19) dan solat jenazah di masjid adalah dibenarkan dan tidak melebihi 20 orang dengan penjarakan fizikal, terdiri daripada pegawai atau jawatankuasa masjid dan ahli keluarga si mati sahaja,” katanya.Menurutnya, masjid atau surau yang melanggar atau tidak mematuhi arahan berkenaan boleh dikenakan tindakan, dan kebenaran melaksanakan aktiviti yang dinyatakan boleh ditarik balik serta-merta.Dalam pada itu, perkhidmatan nikah, cerai dan rujuk di Pejabat Agama Islam Daerah (Paid) dan semua majlis akad nikah di seluruh negeri ini ditangguhkan bermula 22 Januari ini hingga tamat PKP.


Kes denggi naik 1.3% minggu lalu

Jumlah kes demam denggi pada minggu epidemiologi (ME) ke-45 tahun ini (ME45/22) iaitu dari 6 hingga 12 November meningkat sebanyak 22 kes atau 1.3% kepada 1,715 berbanding 1,693 berbanding pada minggu sebelumnya.
Ketua Pengarah Kesihatan Dr Noor Hisham Abdullah dalam kenyataan hari ini berkata dua kematian akibat komplikasi demam denggi dilaporkan pada minggu berkenaan.
“Kumulatif kes demam denggi yang dilaporkan sehingga kini adalah sebanyak 52,977 kes berbanding 22,581 kes bagi tempoh sama 2021 iaitu peningkatan sebanyak 30,396 kes (134.6%),” katanya.
Menurut Dr Noor Hisham, sebanyak 37 kematian akibat komplikasi denggi turut dilaporkan berbanding 18 kematian bagi tempoh sama pada 2021, iaitu peningkatan sebanyak 19 kematian.
Katanya jumlah lokaliti hotspot yang dilaporkan pada ME45/22 juga meningkat kepada 68 berbanding 50 pada minggu sebelumnya.
Dr Noor Hisham berkata daripada jumlah itu, 38 lokaliti hotspot berada di Selangor, Sabah (18), Kuala Lumpur dan Putrajaya (10) dan Perak serta Sarawak (masing-masing satu).
Mengenai survelan chikungunya katanya, sebanyak enam kes direkodkan pada ME45/22 dengan tiga kes dari Pulau Pinang, Selangor (dua) dan Perak (satu).
“Jumlah kumulatif kes chikungunya sehingga kini adalah 688 kes,” katanya.
Bagi survelan zika, Dr Noor Hisham berkata sebanyak 1,800 sampel darah dan 16 sampel urin telah disaring dan hasil kesemuanya adalah negatif.


Jangkitan harian catat 325 kes, tiada kematian

Sejumlah 325 kes baru Covid-19 direkodkan semalam menjadikan jumlah keseluruhan sebanyak 5,036,918 kes.
Sebanyak 113 pesakit turut dilaporkan sembuh, menjadikan jumlah keseluruhan kes sembuh sebanyak 4,990,079.
Ketika ini, 9,897kes aktif direkodkan di mana 9,507atau 96.1% daripadanya menjalani kuarantin kendiri.
Tiada pesakit ditempatkan ke pusat kuarantin sementara 376 (3.8%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 14 kes dan 9 daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,942 orang.